text:
Nógv hevur verið tosað um leingi ætlaðu útstykkingina, vanliga rópt Blikagøta, í Saltangará/Runavík. Runavíkar kommuna eigur eitt øki í Leitinum, sum hagin eitur. Nú er nakað fráliðið, síðani kommunan var partur av norðurlendskari arkitektakapping, saman við White Arkitektum, har The Eyes of Runavik vóru teknað inn í júst hetta økið. RK og WA vunnu triðju heiðurslønina í kappingini, sum varð handað í Keypmannahavn fyri einum góðum ári síðani.
Komið var ikki á mál í royndini at fremja verkætlanina ”Eygu Runavíkar” í verki, hóast nógv varð lagt fyri. Síðani heitti kommunan á arkitektin Ósbjørn Jacobsen í Syðrugøtu, um at gera eina roynd við at tekna eina íbúðarskitsu inn í økið – hendan sæst á myndini, og væntandi verður rúm fyri 80-90 búeindum, um endaliga verkætlanin fylgir skitsuprosjektinum.
Í november mánaða skrivaðu Tórbjørn Jacobsen, Runavíkar kommuna, og Magni Thomsen, EM Ráðgeving Spf., Heiðavegur 72, FO-600 Saltangará, undir sáttmála um prosjektering, fakeftirlit og byggileiðslu, nú farið verður undir at gera økið omanfyri Blikagøtu, í Leitinum, klárt til útstykkingar. Magni Thomsen er prosjekteringsleiðari.
Væntandi fer tað at bera til at fara undir veruliga byggibúgving í hesum økinum, táið vit eru komin nakað fram í 2018. Nærri upplýsingar um hetta fáast við at snúgva sær til Runavíkar kommunu á tlf. 417000.


c: text/html

text:
Borgarin kravdur eftir 35,5 mió. kr. ov nógv
21. september 2018
Hví krevja 16,5 mió. kr. fyri at gjalda 250.000 kr.? Tað skuldu ikki verið neyðugt. Men tað verður gjørt
1. Tað kostar ikki meira at hava ljós, ventilatión ella aðra tilbúgving í undirsjóvartunli enn í einum vanligum tunli.
2. Eftir at íløgan er gjørd, er eykakostnaðurin í mun til vanligan tunnil at pumpa vætu úr undirsjóvartunlinum.
Hvussu stór er tann rokningin?
Vágatunnilin
600 tons renna niður í tunnilin um døgnið.
Um hendan nøgd skal pumpast úr tunlinum, so er elrokningin 250.000 kr um árið.
Men borgarin verður kravdur eftir 16,5 mió. kr.
Norðoyatunnnil
Lekin er størri og tunnilin longri. Rokningin er umleið 1,7 mió. kr. árliga.
Fyri at gjalda hesa upphædd verða fólk og vinna kravd eftir 21 mió. kr. árliga.
Norðoyatunnil og Vágatunnil
Fyri báðar tunlarnar verða 37,5 mió. kr. kravdar inn, fyri at rinda 1,95 mió. kr.
Borgarin verður sostatt kravdur eftir umleið 35,5 mió. kr. ov nógv árliga.
Hesin skeivleiki og eykaskattur, ið serliga rakar økini tunlarnir ganga til, má halda uppat.
Marjus Dam
fyrrverandi løgtingslimur fyri Sambandsflokkin
RN
Aftur

robotstxt: allowed

filter: keep


text:
Sputnik (tónleikabólkur)
Sputnik var ein tónleikabólkur úr Suðuroynni, sum varð stovnaður í 1975 og var virkin til 1991.[1] Tó hevur orkestrið havt onkra einstaka framførslu síðan, eitt nú í 2007, tá brøðurnir Jens og Marner Lisberg saman við Jens Johannesen og øðrum tónleikarum spældu til dans í ítróttarhøllini í Trongisvági. Forsangari í bólkinum var Jens Lisberg.
Limir[rætta | rætta wikitekst]
- Jens Lisberg (sangur)
- Marner Lisberg (sangur, guitar)
- Bergur Hansen (trummur)
- Marner Jacobsen (guitar, organ, piano, strings)
- Reinar Nónfjall (bass)
- Jens Johannesen (guitar)[2]
- Pauli Einarsson
- Kolbein Simonsen (bass)
- Arnbjørn Sivertsen (gittar)
- Ronnie Nielsen (trummur
- Charles Gade
Tónleikaútgávur[rætta | rætta wikitekst]
- 1984 - Oyggjaland í sól
- 1986 - Lat okkum fara


text:
Tí er tað sera ørkymland,i at okkara uppskot um at útbúgva fleiri námsførðingar fall á tingfundinum herfyri. Partur av uppskotinum var eisini at fara í eina tilgongd har vit deila útbúgvingina meira upp í barangarðspedagogik og sernámsfrøði.
Vit hava eina dagstovnalóg, sum ásetir, at í minsta lagi 2/3 av starvsfólkunum skulu vera námsfrøðingar.
Í tilfari, sum trivnaðarnevndin fekk frá Mentamálaráðnum er upplýst, at vit í verandi støðu als ikki liva upp til ásetingarnar í lógini um at 2/3 av starvsfólkunum skulu hava námsfrøðiliga útbúgving. Víst er eisini á, at júst tann støðan er versnandi. Í løtuni eru 37,8% av starvsfólkunum á dagstovnaøkinum námsfrøðingar, har lógarfesta kravið er minst 2/3. Í tølum svarar hetta til, at 335 námsfrøðingar mangla bara fyri at røkka ásetingunum í lógini á dagstovnaøkinum. Um øll starvsfólkini skuldu verið námsfrøðingar, skuldu 723 námsfrøðingar verið afturat á dagstovnaøkinum. Almannaverkið hevur upplýst nevndini, at 46% av starvslýsingunum eftir námsfrøðingum eydnast. 35% eru úrslitaleysar og 19% ónøktandi. Hetta er ein stórur trupulleiki, sum uttan iva hevur ávirkan á tænasturnar vit veita.
Hesi tøl tala fyri seg og tí er tað enn meira hugstoytt at okkara uppskot fall. Tølini átti hinvegin at fingið allar ávaringarklokkur at ringt.
Upplýsingar hjá Pedagogfelagnum vísa, at talið av nýggjum námsfrøðingum, sum koma út av Setrinum, bert nøktar talið av námsfrøðingum, sum fara frá. Barnatalið er hækkandi, Almannaverkið skal byggja nýggjar stovnar og nýggj lóg um almannatrygd og tænastur er júst samtykt. Og hesi fara bara at økja um tørvin á enn fleiri námsfrøðingum, sum vit frammanundan longu hava ov fáar av. Tí snýr tað seg fyrst og fremst um at handla skjótt og tryggja, at vit kunnu taka fleiri inn í útbúgvingarskipanina. Bíða vit við hesum, kann tað gerast trupult at taka fleiri inn, tí ein partur av útbúgvingini er starvsvenjingin, sum krevur, at útbúgvin starvsfólk eru at standa fyri. Útbúgvin stavsfólk eru ein fortreyt fyri, at vit megna at útbúgva fleiri. Longri vit bíða, truplari verður neiliga ringrásin at bróta.
Vit í Tjóðveldi eru sannførd, um at tað hevði verið til fyrimuns fyri námsfrøðiliga økið, um tað útbúgvingarliga bar til at útbúgva seg annahvørt á smábarnaøkinum ella á serstovnaøkinum, møguliga við ávísum felags undirvísingartíðarskeiðum.
Vit hava fingið upplýst, at seinnu árini hevur størsti parturin av teimum lesandi valt sernámsfrøði sum sergrein. Og at smábarnaøkið ikki er serlig grein á hvørjum ári. Hetta kann vera ein stórur vansi fyri smábarnaøkið. Hinvegin er tað eisini ein vansi fyri serstovnaøkið, at útbúgvingin kann vera ov breið. Júst hvussu hetta kann skrúvast saman við atliti at tørvinum hjá bæði smábarnaog serstovnaøkinum, eiga fakfólk at vera tey røttu at meta um. Men fyri borgaran og harvið samfelagið alt er tað heilt víst ein fyrimunur, at útbúgvingarnar verða meira málrættaðar til ymisku økini. Tað kann uttan iva bøta um dygdina, sum er so grundleggjandi í teimum tænastum, vit veita.
Tað eru sjálvsagt eisini onnur viðurskifti, sum hava ávirkan á pedagogstørvini. Strongd og stórt arbeiðstrýst, lágar normeringar, skiftandi vaktir, lutfalsliga lágt lønarlag og annað hevur sjálvsagt eisni týdning. Hesi viðurskifti mugu tí eisinifáa størri rúmd í politisku skipanini.
Góðskan í teimum námsfrøðiligu tilboðunum, vit veita, er í stóran mun treytað av, hvussu væl starvsfólkini eru fakliga skikkað. Tí eiga vit altíð at stíla eftir hægstu fakligu góðsku til okkara børn og borgarar annars, sum tørva tænastu. Júst hetta fær alt ov lítið politiskt uppmerksemi.
Sirið Stenberg,
Tjóðveldi


text:
Niðanfyri standandi er komið frá Sinisbata at leggja út á heimasíðuna.
Seinasta heyst byrjaðu vit í Sinnisbata uppá eina nýggja verkætlan. Verkætlanin snýr seg um, at lætta og bøta um korini hjá avvarðandi at fólki við sálarsjúku, við at skipa fyri avvarðandi bólkum. Vit hava nú skipað fyri trimum avvarðandi bólkum, afturmeldingarnar frá teimum, ið hava verið i bólki, eru sera góðar.
Hesi bólkarnir hava verið rættaðir móti vaksnum, men aftaná summar verður fyrsti avvarðandi bólkurin fyri børn og ung millum 7-18 ár. Bólkarnir verða stuðlaðir av tveimum fakfólkum, sum hava serkunnleika innan økið.
Um mamman ella pápin hava sálarsjúku, kann tað verða trupult at vera barn, og tað kann eisini verða torført at tosa við vinfólk ella familjun um tað. Somuleiðis kann tað vera ringt at vera systkin at einum, sum hevur sálarligar avbjóðingar, tí hetta ofta fyllir nógv hjá allari familjuni.
Tilboðið hjá Sinnisbata er eitt “hvílirúm” hjá børnum og ungum, har tey fáa eitt stað, har tað ber til at tosa við onnur í líknandi støðum, og saman við stuðlandi fakfólkum. Tilboðið eitur “Time Out”, tí hetta er staðið, har tey ungu kunnu siga “time out” frá gerandisdegnum og slappa av, tosa um tingini, deila royndir, men eisini eitt stað, har tey kunnu hava tað stuttligt saman og hugna sær.
Vit ynskja, at so nógv fólk sum møguligt fáa kunning um “Time Out”, so tey, sum hava hug og tørv á tí, kunnu fáa eitt pláss í fyrsta bólkinum. Byrjað verður medio oktober, í hølunum hjá Sinnisbata. Meira kunning kemur seinni! Har eru avmarkað pláss í bólkinum, so tilmelding fer fram eftir “først til mølle”-prinsippinum.
Vit hava gjørt eina plakat um “Time Out”, sum vit hava viðfest í hesum teldupostinum. Tað hevði verið frálíkt, um tit heingja hesi upp – ella senda víðari (skúlar og heilsufrøðingar o. lík.). Somuleiðis at lýsa á Facebook ella á heimasíðu tykkara.
Til ber at lesa meira um tilboðið, og melda seg til umvegis tilmeldingarskjalið á heimasíðuni hjá Sinnisbata, www.sinnisbati.fo. Um tú hevur spurningar hesum viðvíkjandi, kanst tú ringja til Sinnisbata á tlf. 59 7913 ella skriva til okkum á sinnisbati@sinnisbati.fo, ella umvegis Facebook.
Vegna Sinnisbata,


text:
Spurnarkassin: Genta, 15 ár spyr
Míni foreldur skelda
Spurningur:
Góðu tit Eg eri júst liðug í fólkaskúlanum, og eg fekk góðar karkterir. Men míni foreldur síggja ikki hvat eg eri verd. Tey halda bert at eg altíð eri problemi. Og tey hava ofta kalla meg ymisk ting, og fáa meg altíð til at gráta. Eg eri so troytt av teimum, eg geri alt fyri tey, men tey síggja tað aldrin
Svar:
Góða tú
Takk fyri títt bræv og hjartaliga til lukku við fólkaskúlapróvnum 🙂
Vit halda at tað er keðiligt at tú skal vera kedd og vilja fegin hjálpa tær. Vit vóna at tú hevur vinfólk sum tú hugnar tær saman við og fagnar at tú júst er blivin liðug við fólkaskúlan.
Tú skrivar til okkum um tíni foreldur. Fyri at vit best kunnu ráðgeva tær, hava vit nakrar spurningar.
Tú skrivar at foreldur tíni ofta kalla teg ymisk ting sum gera teg kedda, kanst tú siga eitt sindur meira um hvat tað er tey kalla teg? Tú sigur at tú ger alt fyri tey, men at tey ikki síggja teg, tú skrivar eisini at tey halda at tú altíð er trupulleikin. Vit kundu hugsa okkum at spurt teg um tú hevur nøkur dømi. Hvat var ósemjan um tá tey søgdu tað? er tað nakað tey altíð siga?
Tú er vælkomin at skriva eitt nýtt bræv til okkum, har tú greiðir eitt sindur nærri frá, um tína støðu. Tú er eisini vælkomin til at ringja til okkum á 116 111, vit síggja ikki hvør tú er og alt sum vit tosa um er loyniligt. Tú kanst ringja mánadag til fríggjadag kl 09-15 ella hvørt kvøld (eisini í vikuskiftinum) frá kl 20-22
Vinarliga,
Tú & Eg Ráðgevingin


text:
Oljugrunnurin eigur at selja oljupartabrøv síni
Norska stjórnin skjýtur upp, at norski oljugrunnurin selur partabrøv síni í pørtum av oljuvinnuni fyri at minka um váðan við læ
Heimsins størsti boripallur nærkast nú Føroyaleiðunum
Ocean Greatwhite fór í vikuni úr havnini í Kishorn í norðurvestur Skotlandi við kós móti oljuleiðunum eystan fyri føroyska mark
Boripallur fer úr Skotlandi í vikuni við kós móti markinum
Heimsins størsti boripallur, sum skal bora tríggjar brunnar eystan fyri føroyska markið, fer í vikuni úr Skotlandi á borileiðin
Bora seks brunnar eystan fyri føroyska markið í næstum
Oljufeløgini Spirit Energy og Siccar Point Energy gera klárt til at bora seks brunnar millum Hetland og Føroyar.


text:
Skjulestedet
Corrie Ten Boom var ein hollendskur urmakari, sum gjørdist ein av hetjunum í mótstøðurørsluni undir Seinna heimsbardaga. Hon sat í konsentratiónslegu hjá Hitler og gjørdist ein tann kendasti evangelisturin í 20. øld. Undir krígnum settu hon og familjan lívið í váða við at hjálpa jødum og mótstøðufólkum at sleppa undan nasistunum.
Í 35 ár hava fólk kunna lisið um, at tað er einki myrkur so djúpt, at Guds kærleiki ikki er enn djúpari.
Nú kemur bókin útaftur til eitt nýtt ættarlið av lesarum, sum ein nýggj yvirlýsing um at Guds kærleiki sigrar, grøðir og endurreisir.
Rithøvundur: Corrie Ten Boom
Forlag: Scandinavia
Útgivin: 2013
Blaðsíður: 285


text:
Sóttarhald vlog #1 7 Ein dagur í sóttarhaldi/Quarantine Ein stuttur gerandisdagsvloggur, nú øll eru í karantenu (sóttarhaldi). Covit-19 covit-19 ella coronavirus, er ein umfarssótt, sum kann hava við sær fepur, hosta og trupulleikar í andaleiðini....
...
Í hesum fríggjadags videonum gera eg og Anita Rosenlund tvær avbjóðingar ella challenge! 😍 INSTAGRAM: @Vakurleiki.fo @Dinovinir @nitarosenlund YOUTUBE: ...
Í dag so fara vit at vera so jólalig at vit fara at gera eitt siropskøkuhús. Í videonum er uppskrift og video av mínum húsi. Send til ein vin, systkin, foreldur ella maka, og bjóða teimum við at gera siropskøkuhús! FACEBOOK: SIROPSKØKUHÚS // Lúka 21...
Í dag gera vit gandadeiggj. Vit skapa, baka og mála jólaskapningar til...


text:
Vit hava skift navn frá Marine Harvest til Mowi, og hava í tí sambandi fingið spildurnýggja heimasíðu.
Í samljóði við náttúruna framleiðir Mowi heilsugóðar og vælsmakkandi hágóðskumatvørur úr havinum. Og úrslitið av okkara áhaldandi nýhugsan og burðardyggu menning er, at vit eru heimsins størsti framleiðari av alilaksi – og vit framleiða ein fimtapart av heimsmarknaðinum.Um okkum
Vit hava latið úr hondum okkara fyrstu ársfrásøgn í okkara nýggja hami, har vit geva okkara partaeigarum eitt gott innlit í okkara virðisketu.Les meira her
Laksurin, sum Mowi framleiðir í Føroyum verður seldur og marknaðarførdur undir egnum merki. Hetta er fyri betri at kunna siga søguna um laksin úr Føroyum: Heimsins besta laks. Handfarin við nærlagni. Handfarin av náttúruni. Hetta er Rinka. Laksur úr Føroyum frá Mowi.Um okkara brand og vørur
Hjá Mowi er fólkið kjarnin í okkara virksemi. Vit eru fleiri enn 14.500 starvsfólk, og eru heimsins størsta alifyritøka. Vit leita altíð eftir framsøknum og nýhugsandi fólkum at arbeiða saman við okkum.Kom við
Mowi ASA er leiðandi í heiminum innan sjógæti, og er heimsins størsti alari av atlantslaksi. 14.537 fólk arbeiða hjá Mowi, og felagið virkar í 25 londum. Umstetningurin var í 2018 3,8 milliardir evrur. Mowi er skrásett á virðisbrævamarknaðinum í Oslo (OSE), og partabrævið verður eisini handlað á OTC-marknaðinum í USA.
Havið er lykilin til at breyðføða heimin. Tó koma bert 2% av heimsins matvørum úr sjónum.
Aling hevur serliga lítið CO2-útlát og kann tí fáa ein støðugt vaksandi leiklut í at veita vaksandi fólkatalinum í heiminum mat.
Laksur kann vera ein týdningarmikil partur av eini heilsugóðari kostætlan; ikki bert er hann á tremur við góðum proteinum, hann er eisini ein góð kelda til omega-3 og vitaminir og mineral.
Okkara hugburður til heilsu og vælferð hjá okkara laksi verður ikki tikin. Vit eru errin av at ala okkara laks til góðsku í serflokki.


text:
FSF hevur boðað frá, at gongd kemur nú á nakrar av fótbóltskappingunum.
Betrideildin byrjaði kappingina leygardagin 9. mai 2020. Áskoðarar sleppa nú til dystirnar.
1. deild menn spæla aftur leygardagin 16. mai.
1. deild kvinnur byrja kappingina 1. juni.
U17 byrja 30. mai.
U15 byrja 30. mai.
U13 byrja 30. mai.
U11 byrja 6.-7. juni.
U9 byrja møguliga eisini 30. mai.
Kunngjørt verður væntandi skjótt, nær kappingarnar í yngstu deildunum byrja.
Øll dystarskráin hjá Betrideildini sæst við at trýsta her.
Øll dystarskráin hjá 1. deild monnum sæst við at trýsta her.
Øll dystarskráin hjá 1. deild kvinnum sæst við at trýsta her.
Komandi dystir:
Leygardagin 16. mai
Kl. 13.00 1. Deild menn AB - B36 á Argjum 1 - 2
Sunnudagin 17. mai
Kl. 15.00 Betrideildin B36 - AB í Havn


text:
V. U. Hammershaimbsgøta 18, FO-100 Tórshavn
Langtíðarætlanin hjá Tjóðskjalasavninum um móttøku og varðveiting av skjølum, ið eru talgild av uppruna.
Við skjølum, ið eru talgild av uppruna, meinast, ikki almannakunngjørdar upplýsingar, ið eru gjørdar ella fingnar til vega í talgildum formi í sambandi við virksemið hjá einum myndugleika, felagskapi ella samskipan, einum granskara ella av virki hjá privatum persóni.
Visiónin er at tryggja:
"At talgild gjørd skjøl, ið hava fyrisitingarligt, rættarligt og søguligt virði, verða varðveitt á ein hátt, ið tryggjar, at tað virðið sum tey umboða, kann verða framt bæði nú og í framtíðini"
Les alla langtíðarætlanina her.


text:
Vit hoyrdu í fyrru pørtunum av hesari frásøgn um tíðina, tá MC-Hár varð sett á stovn, og um hvussu bólkurin gjørdi sínar báður fløgur: Framvegis uttan vit og Burn Me. Vit hoyrdu eisini hvussu stórar útskiftingar vóru í bólkinum, og hvussu bólkurin megnaði at enduruppfinna seg til Prix Føroyar 1999 fyri síðan aftur at fara í skeljasorð.
Vit eru nú komin til eitt stilt ár 2000, har ikki nógv hoyrdist til MC-Hár. Móti heysti stovnaðu limirnir, sum búðu í Keypmannahavn Niels Uni og Jónas bólkin Yst, saman við songkvinnuni Annu Kristin Bæk, DJ’inum Eyðfinn Drewsen og gamla MC-Hár trummaranum Peturi Dalsgaard.
Yst spældi disko rokk, og Jónas Bloch Danielsen var høvuðslagskrivari og Niels Uni gjørdi tekstirnar.
Jónas kallaði stílin fyri DRADL (Disko Rokk Annars Deiliga Líkatil). Eitt gamalt óinnspælt MC-Hár lag, slapp við á skránna, tá bólkurin luttók á Prix Føroyar undanumfarinum í Miðvági í 2001, í hesum sambandi kom eisini Heri Reynheim við í bólkin. Framførslan var tó ikki nóg góð til at basa stórfavorittarnar Tangz og 200, ið spældu seg í finaluna. Men ætlanin var tó at halda fram.
Tað vísti seg tó, at áhugin fyri MC-Hár var størri enn áhugin fyri Yst, bæði millum limirnar og konsertfyriskiparar, og tá MC-Hár vóru bidnir at luttaka á Ólavsøkukonsertini í 2001, datt Yst heilt niðurfyri.
Ólavsøkukonsertin í 2001 skuldi gerast ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru teir fýra, ið vóru eftir í bólkinum fult uppsettir uppá, at halda fram.
Tað skal tó sigast, at tað var ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum, ja fyri at vera heilt erligur í øll árini.
Tí kravdi tað nakað serligt, fyri at fara í gongd aftur við MC-Hár. Hetta serliga var í hesum førinum at verða bookaðir til ársins størsta spælijobb tá á døgum, Ólavsøkukonsertina.
Men tað var sera trupult at avgera, hvør skuldi avloysa Trónd, bæði sum sangara og ljómborðsleikara, tí tað skuldi gjarna eisini vera ein, ið tók lut í lagaskrivingini.
Tá boð var eftir MC-Hár til ólavsøkukonsertina í 2001, var eitt buzz í luftini. Teir høvdu spælt nógv og verið populerir, og vóru so knappiliga horvnir. Bólkurin føldi eitt trýst á sær, tí teir vóru lanseraðir sum eitt av høvuðsnøvnunum og spældu seint, og ja seint var gott.
Man roknaði við nógvum fólki, og tí var hetta ein vinn ella forsvinn konsert. Fríði Øster, hevði játta, at hann kundi spæla, tá hann hevði tíð, og hesaferð hevði hann tíð at spæla, Jens var tendraður, eftir at hava verið limur í bólkinum í hálvt annað ár, uttan somikið sum eina venjing. Heri, Jónas, Niels Uni og Allan vóru enn við, so har manglaðu sangrøddir fyri Trónd og Niels og ein ljómborðsleikari.
MC-Hár vendi sær til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu tvær sangrøddir. Mest upplagda valið var Terji Rasmussen. Hann var vinur av bólkinum. Og fyri Niels Una ein av orsøkunum til, at hann byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja til at luttaka.
Besti sangari í Føroyum beint tá, var Rókur Jákupsson Jakobsen, so hann bleiv sjálvandi eisini spurdur, og svaraði eisini ja. Hetta var ein sonn all-stars manning, ið fór á pallin í Kommunuskúlagarðinum.
MC-Hár heðvi áður ætla at hava stripparar við á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. So avtala var gjørd við Kaggan, ið hevði stripparar hesa ólavsøkuna, um at lána tær eina løtu.
Ljósmaðurin Egil Barclay Høgenni Hansen skudli gera ljós, hann og Johan Faulkner Mouritsen fóru all in, og bygdu eitt risastórt hjarta, ið skuldi breiða kærleikan út til fólkið.
Eini 4000 fólk vóru komin saman í Kommunuskúlagarðinum, og har var eitt øgiligt lív í.
MC-Hár vóru aftur, eingin ivi um tað.
(Ólavsøkukonsertin 2001 filmað av Karl Anton Klein)
Hetta gjørdist tó einasta konsertin hetta árið, og eisini eiasta konsertin, ið Fríði Øster, Magnus Johannesen og Terji Rasmussen spældu við MC-Hár í hesum umfarinum.
Framhald kemur


text:
Miðjarðarhavslondini
Tey lond, sum liggja fram við Miðjarðarhavi, kalla vit Miðjarðarhavslondini. Tey eru: Portugal, Spania, Italia, Slovenia, Kroatia, Bosnia-Hersegovina, Montenegro, Albania, Grikkaland, Turkaland, Kýpros, Sýria, Libanon, Ísrael, Egyptaland, Libya, Marokko, Algeria og Tunesia.
Miðjarðarhavið hevur í mangar túsund øldir verið felags ogn hjá øllum teimum fólkum, sum búðu í Miðjarðarhavslondunum. Hesi fólk róðu út á hesum havi, tey sigldu land úr landi á havinum við farmi og til stuttleika, og tey funnu sær vinir og settu búgv hvør hjá øðrum. Tað var havið, sum knýtti tey saman. Hesi fólk hava frá fyrndartíðum havt so nógv felags áhugamál, at tey mangan hava kent seg sum eitt fólk. Og í langa tíð vóru tey eisini í einum ríki, sum hevði høvuðssæti í Róm. Ríkið var tí kalla Rómverska ríkið. Tað er tí ikki so løgið, at fólkið í hesum londum mettu síni lond at vera øll jørðin, og kallaðu havið, sum lá í miðjuni, Miðjarðarhavið.


text:
Muslimer møder Jesus
Eini 2000 muslimar eru seinastu árini konverteraðir til kristindómin og eru vorðnir doyptir í Danmark. Í hesi bókini greiða nakrir teirra frá um flýggjanina úr heimlandinum og um gongdina frá islam til eina kristna meinigheit í Danmark. Teir eru allir úr Iran og Afganistan.
Hetta eru sterkar frásagnir við hendingum, sum vit als ikki skilja. Hetta snýr seg bæði um viðurskiftini í heimlandinum og um hendingar á ferðini til Danmarkar, og eisini um viðurskiftini við teirra familju og fyrrverandi vinir.
Rithøvundur: Jørgen Hedager Nielsen
Forlag: Lohse
Útgivin: 2019
Blaðsíður: 222


text:
En langt bedre vej
Tað gongur skjótt í hesum tíðum: Í 2012 gjørdist tað møguligt hjá tveimum av sama kyni at giftast í donsku fólkakirkjuni. Í 2014 fingu Facebook brúkarar í Onglandi møguleika at velja millum heili 71 kyn. Millum 2008 og 2017 varð talið á umsóknum um skurðviðgerð í sambandi við kynsskifti í Ríkissjúkrahúsinum fimmfaldað.
Spurningar um kyn og seksualitet eru frammi allatíðina. Mong meta hesa gongdina sum eitt tað størsta framstigið í okkara tíð, og at hetta førir til ein frælsari og rúmligari heim.
Men kanska hevur hendan gongdin eina baksíðu.
Í bókini vísir høvundurin á eina aðra visjón fyri kyn og seksualitet, sum fastheldur siðbundnu virðini sum kærleika, hjúnalag og tey tvey kynini uttan harvið at gerast nostalgisk og afturlítandi.
Vit hava nevniliga onga gleði av at ferðast frameftir við fullari ferð, um so er, at vit eru á tí skeiva vegnum...
Rithøvundur: Jacob Munk
Forlag: Credo
Útgivin: 2019
Blaðsíður: 251


text:
Vága Floghavn fingið viðurkenningarskriv frá Tvøroyrar kommunu
Á lítlari samkomu í dag handaði formaðurin í teknisku nevnd hjá Tvøroyrar kommunu, Alvi Mortensen, viðurkenningarskriv til Vága Floghavn, sum tøkk fyri hjálpina í samband við eldsbrunan á Varðin Pelagic hin 9. juni 2017. Jákup Egholm Hansen, rakstrarleiðari á flogvøllinum tók ímóti vegna Vága Floghavn.
F.v. Jákup Egholm Hansen, rakstrarleiðari, og Alvi Mortensen, form. í teknisku nevnd á Tvøroyri
Annar av sløkkiliðsbilunum hjá Vága Floghavn varð boðsendur at koma til hjálpar í samband við stóra eldsbrunan á Varðanum Pelagic. Sløkkiliðsbilarnir hjá Vága Floghavn eru nýggjir. Flogvøllurin keypti bilarnar í 2016, og teir eru vælútgjørdir, við stórum tangum og vatnkanónum sum røkka yvir 100 metrar. Teir munaði tí væl, tá tangar og fløskur við vandamiklum innihaldi skuldu kølast niður í samband við eldsbrunan á Tvøroyri.
Teir báðir sløkkiliðsleiðararnir á Vága Floghavn, sum fóru til Tvøroyrar við bilinum, Jákup Haraldsen og Magnus Madsen, vóru eisini við á samkomuni, har teir í stuttum greiddu Alva Mortensen, býráðslimi, og Hendrik Weihe Joensen, kommunustjóra, frá gongdini í samband við teirra lut í sløkkiarbeiðinum.
F.v. Jákup Haraldsen, tilbúgvingarleiðari, Alvi Mortensen, form. í teknisku nevnd á Tvøroyri og Magnus Madsen, undirsløkkiliðsleiðari.
Á samkomuni handaði Alvi Mortensen eisini eina viðurkenning til Landsfelagið fyri Bjargingarfeløg, sum Regin Jespersen tók ímóti. Regin Jespersen, sum er fyrrverandi sýslumaður í Vágum, hevur verið sera virkin innan tilbúgvingina í Føroyum, og er eisini formaður í Landsfelagnum fyri Bjargingarfeløg.
”Vága Floghavn vil heldur enn fegin hjálpa til í tann mun tað ber til, tá tílíkar vandastøður takað seg upp, og tá atlit verða tikin til, at tað ikki ávirkar tilbúgvingina í samband við flogferðsluna á Vága Floghavn. Tað bar til í hesum førinum, og vit fegnast um at hava kunna hjálpt til, og ikki minst um at fáa eina viðurkenning fyri átakið”, sigur Jákup Egholm Hansen, rakstrarleiðari á flogvøllinum.
Samkoman endaði við, at Alvi Mortensen, býráðslimur, og Henrik Weihe Joensen, kommunustjóri, fingu eina rundvísing á sløkkiliðsstøðini á flogvøllinum, og eina frágreiðing um tilbúgvingina har, sum ikki bert fevnir um sløkkilið til eldsbrunar, men eisini um sjóbjarging.


text:
Á fremru rað frá vinstru eru: Eyðun Josephsen, KSS, Harald Østerø, Pomek, Sofía J. Rasmussen, Andersens Beding, Hans Jákup J. Lervig, KJ Hydraulik, Eliesar Høj, Mest.
Maskinsmiðir prógv á TSK
mentan05-06-2020 - 16:55 - Jóanis Nielsen
Ellivu lærlingar fingu í dag prógv sum maskinsmiðir á Tekniska Skúla í Klaksvík. Tað mest forkunnuga hesuferð er, at Sofia Juel Rasmussen, sum tann fyrsta kvinnan hevur tikið útbúgving í maskinsmiðyrkinum á TSK.
Hóast tiltakið var nakað merkt av korona-tilmælum, við tað at luttøka var avmarkað, gjørdist løtan hugna- og heiðurlig við felagssangi og røðum. Gestarøðari hesuferð var Ísak Mikladal, sum dagliga starvast á Klaksvíkar Sleipistøð. Hann hugleiddi m.a. um menningina av yrkinum og framtíðar møguleikunum hjá nýklaktu sveinunum.
TSK ynskir lærlingum, læruplássunum og avvarandi hjartaliga til lukkum á degnum.


text:
Gandur í luftini á Tórsfest
Mentan30-04-2019 - 09:50 - Jóanis Albert Nielsen
Ein nostalgisk hittparada verður á Tórsfest, tá Halberg & Friends koma at framføra. Oddamaðurin Poul Halberg hevur í 45 ár verið partur av danska tónleikapallinum, og nú sleppa vit at njóta hansara tónlistarligu góðskubitar tann 20. juli í gongugøtuni í Havn.
Hann var oddamaður í bólkinum Halberg Larsen og ein av stovnarunum í dansku poppmaskinuni RayDeeOhh. Saman við bólkunum skrivaði og framleiddi Poul Halberg nøkur av teimum allarstørstu hittinum í 80unum. Løgini ”Magi i luften”, "Jeg vil lade lyset brænde” og ”Mandags stævnemøde” eru bara nøkur av løgunum, sum vórðu tráspæld í Danmark og í Føroyum. Seinastu 6 árini hevur Poul Halberg framført undir flagginum Halberg & Friends, og eru framførslurnar hjá bólkinum sera vælumtóktar. Sostatt er lagt upp til eina røð av afturlítandi hittum tá vælsmurda tónleikamaskinan Halberg & Friends trína á pallin á Tórsfest.
Frammanundan er longu greitt at tungu dreingirnir úr Suspekt og rokklegendan úr Twisted Sister, Dee Snider fara at framføra á Okkara Tórsfest 2019. Atgongumerki fáast á ebillet.fo, í Power í SMS og í øllum Fast handlum kring landið fyri kr. 495,-
Okkara Tórsfest er stuðlað av:
Power, SMS, Norðoya Sparikassa, Fast, Hvonn, Atlantic Airways og Okkara.
Tónleikur. Tórshavn. Tað er Tórsfest.
http://poulhalberg.dk/ph-friends/fotos.html


text:
HM í fótbólti fyri kvinnur 2015
HM í fótbólti fyri kvinnur 2015 var tað sjeynda HM í fótbólti fyri kvinnum. Í mars 2011 varð Kanada valt til vertstjóð.[1]. Simbabvi var tað einasta landið umframt Kanada, ið søkti um at vera vertur fyri HM endaspælið í kvinnufótbólti, men tók seg aftur 1. mars 2011.[2]
USA gjørdist heimsmeistari við einum finalusigri móti fyrrverandi meistarunum úr Japan, meðan Ongland gjørdist nummar trý.
Kvalifiseraði lið[rætta | rætta wikitekst]
Tann seinasti almannakunngjørdi FIFA listin yvir alheimsplaseringar (ranking), áðrenn kappingin byrjaði (mars 2015) verður víst í klombrum.[3]
Áttandapartsfinalur[rætta | rætta wikitekst]


text:
Íløgukarmar, samtykt í mai 2018
1) Hámarkini eru roknað sum prosentpartur av minstagjaldførinum (15% av BTÚ)
2) Virðisbrøvini verða flokkað í bólkar sambært reglunum hjá Fíggjareftirlitinum
3) Íløgur kunnu gerast í samansetingar av aktivum, um loyvi er at gera íløgur í undirliggjandi aktivini, til dømis íløgufeløg, SPV, CMO ella ETF.
4) Um ílløga verður gjørd í íløgufeløg við investment grade lánsbrøvum, skulu minst 85% av lánsbrøvunum hava investment grade rating
Til aktivklassa 3: Partafeløg og íløgufeløg við partabrøvum. Fyri partabrøv (bólk 3) er ein avmarking á 2% sett fyri hvønn einstakan mótpart. Henda avmarking er galdandi fyri beinleiðis íløgu í eitt partabræv og ikki fyri íløgur gjørdar gjøgnum íløgufeløg.
Til aktivklassa 4.1 og 4.2: Íløga í ríkislánsbrøv, donsk realkredittlánsbrøv og samsvarandi fastognarlán (covered bonds) í eurolondum. Í EUR og DKK, annars er neyðugt at kurstryggja.
Til aktivklassa 4.3: Indekslásbrøv. Í EUR og DKK, annars er neyðugt at kurstryggja.
Til aktivklassa 4.5: Hárentu virkislánsbrøv og menningarlandalánsbrøv eru í hesum bólki
Til aktivklassa 4.6: Onnur lánsbrøv eru lánsbrøv, sum ikki kunnu flokkast í bólkarnar 4.1-5.5.
Til aktivklassa 6: Peningastovnar. Hámarkið er sett so høgt, tí bólkurin umfatar depotkonti hjá íløgurøktarunum, sum tíðum umleggja frá nøkrum virðisbrøvum til onnur. Í hesum eru tær alternativu íløgurnar, sum ikki kunnu bólkast í øðrum bólkum. Heimildin til alternativar íløgur er 15%, men fara tær upp um 10%, skal tað leggjast fyri landsbankanevndina. Bólkurin hedge fondar, infrakervi og aðrar alternativar íløgur kunnu innihalda produkt, sum heilt ella partvís eru derivat.
Til aktivklassa 7: Derivat kunnu nýtast til bólkarnar 3 og 4, um derivatini eru avleidd av partabrøvum ella lánsbrøvum, og hava somu ella líknandi váðaeginleikar sum hesi virðisbrøv. Í bólki 4 kunnu íløgur gerast í aktiuindekseraði lánsbrøv. Somuleiðis kunnu íløgur verða gjørdar í produkt, sum heilt ella partvís eru derivat, innanfyri karmin fyri bólk 6, hedge fondar, infrakervi og aðrar alternativar íløgur. Um onnur sløg av derivatum verða keypt, skal hetta leggjast fyri nevndina.


text:
Wikipedia:Hendingar/31. juli
Hin 31. juli:
- 2010 - Føroyski rógvarin og ævintýrarin Livar Nysted setti nýtt heimsmet saman við trimum øðrum, tá teir róu um Norðuratlantshavið úr New York til Scilly Oyggjarnar á 43 dagar, 21 tímar og 26 minuttir.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Tá teir ellivu hjá Føroyum og hjá Norra renna inn á Tórsvøll í kvøld, er tað fyri fyrstu ferð í søguni, at fótbóltslið hjá hesum londunum á hægsta støði hittast í dysti í undankappingarbólki. Tað eru eisini tvey lið, ið eru undir einum ávísum trýsti undan hesum dystinum. Norra hevur meira uppá spæl enn Føroyar, men hjá føroyska liðinum er hetta realistiskt næstbesti møguleiki at fáa stig restina av hesari undankappingini.
(René Shaki Joensen er aftur í føroysku byrjunaruppstillingini í kvøld - Mynd: Sverri Egholm)
Norsku miðlarnir hava skotið við skørpum eftir svenska landsliðsvenjaranum og liðinum, sum ikki hevur staðið seg serliga væl seinnu árini. Lars Lagerbeck, ið var venjari hjá Íslandi frá 2011 fram til og við EM í 2016, skuldi koma inn og venda skútini, men fríggjakvøldið blakaði Norra eina 2-0 leiðslu móti Rumenia burtur seinastu 20 minuttirnar á Ullevaal. Fyrstu dystirnir í undankappingini vóru truplir, í Spania og ímóti Svøríki, men tvey stig eftir tríggjar dystir gera, at Norra skal vinna í Føroyum í kvøld fyri at gera seg galdandi í stríðnum um at koma víðari.
Hetta er nakað væl meira órealistiskt hjá Føroyum, men í seinastu undankapping fingu Føroyar 9 stig, ið er met, og Lars Olsen og Jóannes Jakobsen og teirra lið vilja helst royna at nærkast hesum aftur. Heimadysturin ímóti Malta í oktober er á pappírinum tann besti møguleikin fyri at fáa ein sigur í hesari EM-undankappingini, og í dystinum í kvøld er møguleikin greitt betri enn til dømis fríggjakvøldið, tá Spania var á vitjan.
(Klæmint A. Olsen skoraði til 1-2 móti Spania, har Føroyar vóru uppi ímóti yvirveldinum - Mynd: Jens Kr. Vang)
Tveir broytingar eru á føroyska liðnum í mun til fríggjakvøldið. Rógvi Baldvinsson kemur inn á sentrala miðvællin fyri Heina Vatnsdal, og René Shaki Joensen inn á vinstra kant fyri Árna Frederiksberg, ið á fyrsta sinni byrjaði inni í A-landsdysti fríggjakvøldið. René varð spardur ímóti Spania, tí hann var við at koma fyri seg eftir eftir skaða í búkinum. Rógvi Baldvinsson er uppvaksin í Noregi og kennir tí norskan fótbólt og fleiri av norsku leikarunum væl. Tveir av hinum í føroysku byrjunaruppstillingini spæla til dagliga í Norra: Gilli Rólantsson er í gongd við sítt fjórða kappingarár í Brann Bergen, sum spælir í Eliteseriuni. Odmar Færø skifti í vetur til HamKam í næstbestu deildini. Meinhard Egilsson Olsen skifti eisini úr B36 til norskan fótbólt í vetur. Kantspælarin situr á bonkinum frá byrjan í kvøld.
Sí eisini:
Rógvi er vaksin upp saman við onkrum av norsku leikarunum
Rógvi og Rene avloysa ávikavist Heina og Árna
Tað kann gerast talan um ein tættan dyst, ið helst verður fysiskur. Lagt er upp til at føroyska liðið kann vera meira við í spælinum; serliga við at vera meira á bóltinum í kvøld. Fyrsta bríksl er klokkan 19.45. Vit dagføra støðuna frá Tórsvølli og hava myndir frá dystinum. Eftir seinasta bríksl taka vit samanum og fáa viðmerkingar. Dysturin kann síggjast í Kringvarpinum.
Trýst er á báðum liðunum á Tórsvølli
Norra skal royna at vinna sín fyrsta dyst í kappingini fyri at kappast um 2. plássi í bólkinum - hjá Føroyum er hetta á pappírinum besti møguleikin fyri at fáa stig, fyriuttan heimadystin móti Malta.
Gilli Rólantsson, her í nærdyst við Isco ur Real Madrid fríggjakvøldið, spælir til dagliga í Noregi (Mynd: Jens Kr. Vang)
Tá teir ellivu hjá Føroyum og hjá Norra renna inn á Tórsvøll í kvøld, er tað fyri fyrstu ferð í søguni, at fótbóltslið hjá hesum londunum á hægsta støði hittast í dysti í undankappingarbólki. Tað eru eisini tvey lið, ið eru undir einum ávísum trýsti undan hesum dystinum. Norra hevur meira uppá spæl enn Føroyar, men hjá føroyska liðinum er hetta realistiskt næstbesti møguleiki at fáa stig restina av hesari undankappingini.


text:
Tíðindi
Prógvhandan á Vinnuháskúlanum
Í dag var prógvhandan á Vinnuháskúlanum. 12 fingu prógv sum skiparar, 14 sum skipsførarar og 17 sum maskinmeistarar. Føroya Skipara- og Navigatørfelag ynskir teimum øllum hjartaliga til lukku við útbúgvingini og blíðan byr víðari.
Sum vanligt vóru tað aftur í ár nakrir av næmingunum, ið fingu virðisløn fyri teirra avrik á skúlanum.
Hjá skiparunum vóru tað:
Egil Joensen, ið fekk ein kikara frá Thor.
Richard Hansen fekk eitt klokkusett frá Faroe Ship og
Mortan Hansen fekk eitt klokkusett frá Faroe Agency
Síðani fekk Óla Jákup Müller ídnisvirðisløn, ið var eitt lummaur frá Antares.
Hjá skipsførarunum vóru tað:
Herálvur Tummasarson Thomsen fekk eitt gullur frá A.P. Møller
Agnar Hansen fekk eitt barometur og klokku frá Betri Samtakinum og
Hákun Jonhardson Johannesen fekk gávu frá Smyril Line
Ídnisvirðisløn fekk Herálvur Tummasarson Thomsen, ið fekk eina gávu frá Søfartens Ledere.
Hjá maskinmeistarunum vóru tað:
Andrias á Roykheyggi, ið fekk ein grindaknív frá S.E.V.
Páll Dánjalsson fekk eitt mátitól frá Maskinmeistarafelagnum og
Kenneth Johannesen fekk ein kikara frá Norðoya Sparikassa
Ídnisvirðislønina fekk Jónhard Ferjá, ið var eitt lummaur frá Skansi Offshore.


text:
Tað verður Fran Jovic úr Kroatia, sum verður 23. maður á Ullevaal tjóðarvøllinum í Oslo, tá ið Norra og Føroyar hittast í EM undankappingardysti klokkan 17.
Hagtølini siga, at Fran Jovic tríggjar ferðir áður hevur dømt A-landsdystir.
Tann fyrsti var HM undankappingardystur Í Gibraltar 7. oktober 2017. Gibraltar hevði vitjan av Estlandi, sum vann 6-0. Fýra ferðir var gula kortið á lofti.
27. mars í 2018 dømdi Fran Jovic venjingardyst millum Slovenia og Hvítarussland, sum vann 2-0. Gula kortið var tríggjar ferðir á lofti.
11. juni vann Frakland 4-0 EM undankappingardyst á útivølli ímóti Andorra. Fran Jovic var dómari, og hann vísti tríggjar ferðir gula kortið.


text:
Alex Johannesen føroyameistari í trap 2019
ítróttur02-09-2019 - 14:48 - Jóanis Nielsen
Alex Johannesen úr Eysturskot, gjørdist um vikuskifti føroyameistari í trap leirdúgvuskjóting.
Í finaluni megnaði Alex at skjóta 39 dúgvur, sum vóru tvær meira enn nærmasti kappingarneytin Finn Ludvig úr Veiðifelagnum Byrsumúla.
Nummar 3 bleiv Jón Jacobsen úr Veiðifelagnum Byrsumúla.
Úrslit
1. Alex Johannesen
2. Finn Ludvig
3. Jón Jacobsen
4. Esmar Joensen
5. Johnhard Klettheyggj
6. Petur Skeel Dahl
7. Jónstein Johannesen
8. Bárður Poulsen
9. Sigurd Rasmussen


text:
Sogn og Fjordane fylki
Sogn og Fjordane er eitt fylki í landslutinum Vestlandet í Norra. Í Sogn og Fjordane búgva umleið 109.800 fólk.
Í norðri hevur Sogn og Fjordane mark við Møre og Romsdal, í eystri við Oppland, í ein landsynning við Buskerud, í suðri við Hordaland og í vestri er Norskahavið.
Tað eru 26 kommunur í Sogn og Fjordane. Fyrisitingarsætið hjá fylkinum er í Leikanger.
Kommunur[rætta | rætta wikitekst]
Sogn og Fjordane fylki hevur 26 kommunur.
Slóðir úteftir[rætta | rætta wikitekst]
Keldur[rætta | rætta wikitekst]
- ↑ Befolkning i fylka og endring over tid - 2019: Befolkning, ssb.no


text:
Hetta bjóðar seinasti festivalsdagurin
Drúgvi dagurin á Summar Festivalurin bjóðar eitt nú Rock Icons, Anne Linnet og Hallelulja-Sofus.
Í dag verður triði og seinasti dagurin á Summar Festivalinum, sum hevur savnað túsundtals fólk seinastu tveir dagarnar til konsertir við eitt nú Twisted Sister, Burhan G og Dynamit.
Í dag verða 15 konsertir á teimum trimum útipallunum, umframt at undirhald og tónleikur eisini er í Silvalandi og í tjaldbygdini.
Poppsangarin Basim, sum var við í X Factor í síni tíð og luttók í Grand Prixnum í ár, hevur fyrstu konsertina á Vágsbøi í dag. Hann spælir kl. 17.00.
Anne Linnet hevur sína framførslu kl. 21.00, og kl. 23.30 verður stóra rockshowið við Joe Lynn Turner úr Rainbow og Eric Martin úr Mr Big. Teir fara at framføra nakrar av størstu rockperlunum í søguni.
Leygardagurin bjóðar eisini framførslur frá Eivør, Vestmonnum, Halleluja-Sofus, Chase, Jens Marna, Signar í Homrum og fleiri.
Summar Festivalurin 2014 endar kl. 04 í nátt.


text:
FSF Varpið: Níggju mál í 18. umfari
ítróttur14-08-2018 - 19:49 - Jóanis Albert Nielsen
FSF: HB vann oddadystin í Betri Deildini, og við sigri á AB, vann 07 Vestur sín næsta dyst í ár. Her eru øll málini í 18. umfari í fremstu deildini hjá monnum.
Fríggjadagin vórðu fyrstu dystirnir í 18. umfari í Betri Deildini hjá monnum spældir. Í Klaksvík tók KÍ ímóti HB, og í Havn dystaðust B36 og EB/Streymur. Úrslitið í oddabrakinum millum KÍ og HB gjørdist 1-0 til HB, og í Havn endaði við javnleiki 2-2.
Sunnudagin vóru tríggir dystir á skránni. NSÍ vann 1-0 á heimavølli móti TB/FCS/Royn, og á Skála fór gestirnir úr Víkingi avstað við øllum stigunum. Úrslitið gjørdist 2-0 til Víking. Fimti dysturin var á Dungasandi í Sørvági, har 07 Vestur vann tepran 1-0 sigur á AB.
Í FSF Varpinum niðanfyri ber til at síggja øll málini, sum vóru skoraði í 18. umfari.


text:
Barnakonur kunnu nú fáa ókeypis koppseting ímóti kikhosta
hósdagur, 7. november 2019
Kunngerðin er ein avleiðing av kikhostafarsóttini sum er í Danmark í løtuni, har ein líknandi kunngerð er sett í gildi.
Tilboðið um koppseting er galdandi fyri:
- Barnakonur, sum eru í viku 32.
- Barnakonur, sum eru í viku 33-39, tá tilboðið kemur í gildi.
- Barnakonur, har læknafakliga verður hildið, at vandi er fyri barnsburði áðrenn viku 32.
Koppsetingin kann verja nýfødda barnið, til tað kann fáa sína fyrstu koppseting, tá tað er 3 mðr. gamalt.
Tá barnakonan verður koppsett, fara mótievnini umvegis móðirkøkuna til barnið og verjir tað móti kikhosta. Samstundis er mamman eisini vard móti kikhosta, meðan barnið er so lítið.
Tað er ikki ráðiligt at koppseta barnið, fyrr enn tað er 3 mðr. gamalt.
Tað, sum er mest umráðandi í sambandi við fyribyrging móti kikhosta, er koppseting áðrenn barnið verður útsett fyri smittu og tí er umráðandi, at tíðirnar fyri koppseting verða hildnar í mest møguligan mun.


text:
Heim » 9-12 ár
9-12 ár
Vís alt barnaarbeiði barnaheim bláur faktakrabbi bláur krabbi brotsgerðir Bókarøð fantasy børn David Walliams Dísa dýr Enja facebook faktabók faktakrabbi fantasi fantasy ferðasøga ferðir ferðsla foreldraleys Francesca Simon frælsi fuglur fátækradømi fótbóltur Føringasøga føroysk faktabók gandur gentufótbóltur grønur krabbi gøtubørn happing Harry Potter heilin heimssøga Hervilgi Henry Herviligi Henry hjúnaskilnaður hugflog hugo john blake jól Kepler62 kjarnorka klassikari krabbabók krabbabøkur krimi kroppurin Krossfiskur kríggj kvæði kynsligur ágangur kærleiki landnám lilla krabbi Listdetektivarnir lond loyndarmálið loynidómur lættlesibók Maggi Mannajagstrarin mistrivnaður morð mumi mumidalur mumitrøll narnia natúruvernd nelson mandela nethapping Nýggjastu Pax rannsóknir reyður krabbi rúmdin rúsdrekka saknur samanhald sjórænari sjósavn skemt skilnaður skip skipslív skordýr skúlating skúli spenningur spøkilsi steinøld suðurafrika søga søgn teknirøð teknisøga teldukjatt Teseus Toron trælahald trøll Tsatsiki tunglyndi Turbo undur vampýrur vinir vinkonur víkingar víkingatíð William Wenton yvirtrúgv ættleiðing ævintýr ítrótt óhugni


text:
Handilsframbrot í Tokyo
Landsstýrismaðurin í uttanríkis- og vinnumálum hitti í gjár japanska starvsbróður sín, Taro Kono. Sum siður er í Japan, hevði Kono boðið Poul Michelsen til ein arbeiðsdøgurða í Tokyo. Ráðharrarnir komu ásamt um at fara undir samráðingartilgongdina um fríhandil ímillum Japan og Føroyar.
“Kono og eg eru samdir um at styrkja búskaparligu bondini til gagns fyri bæði londini. Japan er ein stórur og spennandi marknaður fyri føroyskan útflutning,” sigur Poul Michelsen, landsstýrismaður.
Í heyst er harafturat ætlanin at skipa fyri einum vinnu- og mentanarátaki í Tokyo fyri at varpa ljós á Føroyar.
“Vit mugu smíða, meðan jarnið er heitt. Føroyar hava nógvar góðar vinir bæði í japansku stjórnini og í tjóðartinginum. Tí eri eg sannførdur um, at eitt slíkt átak fer at fáa góða undirtøku og kann fremja okkara søk her í Japan,” sigur Poul Michelsen.
Eisini umrøddu Poul Michelsen og Taro Kono uttanríkispolitisku støðuna og trygdarviðurskifti í Fjareystri, serliga spurningin um Norðurkorea og sambandið ímillum Kina og Japan.
“Støðan í Fjareystri er spentari, enn vit geva okkum far um. Higartil hevur Kono víst seg sum ein statsmann, ið við skynsemi og fastari hond arbeiðir fyri at minka um spenningarnar í økinum,” sigur landsstýrismaðurin.
Taro Kono vísti harumframt á, at Japan leitar út um sítt egna grannalag. Í tí sambandi er støða Føroya í Arktis stak áhugaverd fyri Japan.
Eisini fegnaðist japanski uttanríkisráðharrin um vinarbýaravtaluna, sum Klaksvík og Taiji undirskrivaðu um miðjan januar.
Ferðin var løgd til rættis í góðum samstarvi við donsku sendistovuna í Tokyo.


text:
Hann kom aftur til NSÍ úr HB undan kappingarbyrjan. Verjuleikarin spældi 22 dystir í Betri-deildini í ár, og hann hevur tilsamans spælt 276 dystir í deildini. Nú hevur Jóhan Troest Davidsen skrivað undir nýggjan sáttmála við barndómsfelagið.
Heimasíðan hjá NSÍ skrivar seinnapartin, at royndi miðverjin verður verandi í NSÍ, har tað verður bygt rundanum hann. Á síðuni stendur eisini, at flestu leikararnir halda fram í NSÍ.
Higartil er ein av avgjørdu profilunum, Árni Frederiksberg farin úr felagnum. NSÍ skal eisini hava nýggjan venjara, eftir at Sámla Erik Hentze hevur skift til Víking aftur. Í dag skrivar bolt.fo, at royndi íslendski venjarin, Guðjón Tórðarson allarhelst tekur yvir í Runavík.
NSÍ og Troest gjørt nýggjan sáttmála
30-ára gamli verjuleikarin heldur fram í barndómsfelagnum.
Jóhan Troest Davidsen hevur aftur heimavøll við Løkin komandi ár (Mynd: Jens Kr. Vang)
Hann kom aftur til NSÍ úr HB undan kappingarbyrjan. Verjuleikarin spældi 22 dystir í Betri-deildini í ár, og hann hevur tilsamans spælt 276 dystir í deildini. Nú hevur Jóhan Troest Davidsen skrivað undir nýggjan sáttmála við barndómsfelagið.


text:
Mikudagin klokkan 11 er aftur fundur, og tá eru ófráboðaðir fyrispuringar á skránni. Hetta er fyrsti tingfundur, har nýggju landsstýrisfólkini hava høvi at svara hesum spurningum. Næsta mál á skránni er møguligar 1. viðgerðir.
Hósdagin klokkan 10 og fríggjadagin klokkan 13 eru eisini tingfundir á skránni. Men enn eitur vegleiðandi skráin til teir fundirnar bara »møguligar 1. viðgerðir«.
Stóra málið, sum nærkast, er løgtingsfíggjarlógin fyri komandi ár – sveinastykkið hjá samgonguni, sum skal føra nýggja politikkin út í lívið.
Tingið aftur til arbeiðis
Mikudagin klokkan 11 er aftur fundur, og tá eru ófráboðaðir fyrispuringar á skránni. Hetta er fyrsti tingfundur, har nýggju landsstýrisfólkini hava høvi at svara hesum spurningum. Næsta mál á skránni er møguligar 1. viðgerðir.


text:
STUÐUL TIL GRØNMETISFRAMLEIÐSLU
Í Løgtingsfíggjarlógini fyri 2017 eru játtaðar 400 túsund krónur til at stuðla verkætlanum og royndum við føroyskari grønmetisframleiðslu.
Játtanin er liður í ætlanunum hjá landsstýrinum um ein nýggjan landbúnaðarpolitikk, har eitt av málunum er at økja um framleiðsluna av dygdargóðum føroyskum landbúnaðarvørum, harundir at framleiða grønmeti.
Játtanin verður umsitin av Búnaðarstovuni. Umsóknarblað við reglugerð fyri stuðulsjáttanini kann takast niður her. Freistin at søkja um stuðul er 27. februar 2017« Aftur


text:
Viðtøkur
Viðtøkur fyri felagið Ferðavinnan í Norðoyggjum
1 Navn og heimstaður
Navn felagsins er ”Ferðavinnan í Norðoyggjum”, við heimstaði í Klaksvík.
2 Endamál felagsins
Endamál felagsins er at virka fyri at savna og geva út upplýsingar um Norðoyggjar, og um virksemi í Norðoyggjum, til borgararnar og vitjandi. Herundir eisini innan- eins væl og uttanlands at skapa áhuga fyri Norðoyggjum og stuðla handli, ferðavinnu, mentan; og annars virka við í, at lívið í Norðoyggjum gerst áhugavert fyri øll.
3 Limaskapur
Limir felagsins kunnu vera einstaklingar, feløg, fyritøkur, stovnar og kommunur.
Bert limir, sum hava goldið limagjald, kunnu fáa lut í vinnuligu tænastum felagsins.
Limagjaldið, sum kann verða ymiskt fyri ymisku limabólkarnar, ásetir aðalfundurin. Kvittan fyri limagjald er prógv fyri limaskapi.
4 Aðalfundur
Aðalfundurin er hægsta vald felagsins. Avgerðir verða tiknar við vanligum meiriluta, og hevur hvør limur eina atkvøðu.
Árligi aðalfundurin skal vera áðrenn 1. juni og skal fráboðast limunum skrivliga við eini dagsskrá og limagjaldsuppkravi í seinatsa lagi 14 dagar áðrenn. Aðalfundurin er altíð viðtøkuførur.
Atkvøðurætt á aðalfundinum hevur limur, sum hevur goldið limagjald.
Aðalfundarskrá:
Val av fundarstjóra og fundarskrivara.
Frásøgn nevndarinnar frá virki felagsins farna árið.
Framløga og góðkenning av grannskoðaðum roknskapi.
Framløga av fíggjarætlan fyri komandi ár til kunningar.
Val av nevndbarlimum.
Val av grannskoðara.
Uppskot til limagjaldsupphædd.
Orðaskifti um arbeiðið komandi árið.
Uppskot frá nevnd ella limum.
Innkomin mál. Freist 1 vika áðrenn fundin.
Ymiskt.
5 Eykaaðalfundur
Eykaaðalfundur skal vera, um meira enn helvtin av nevndini krevur hetta, ella í minsta lagi 15 limir skrivliga boða nevndini frá hesum. Eykaaðalfundur skal fráboðast limunum skrivliga við eini dagsskrá í seinasta lagi 14 dagar áðrenn. Eykaaðalfundurin er altíð viðtøkuførur.
6 Nevnd
Nevndin telur 5 limir, sum sita 2 ár í senn. Annaðhvørt ár standa 2 nevndarlimir fyri vali, og annaðhvørt ár standa 3 limir fyri vali. Tiltakslimir verða valdir fyri allar nevndarlimir.
Klaksvíkar kommuna velur 2 nevndarlimir, annar teirra skal umboða umsiting kommununar, og hin skal umboða mentanarøkið. Hinar kommunurnar í Norðoyggjum velja ein lim. Kommunustýrislimir kunnu ikki í nevndini umboða kommununa, sum teir sita í. Felagið «Ferðavinnan í Norðoyggjum» velur 2 limir, ein umboðandi handilsvinnuna og ein ferðavinnuna.
Á ársaðalfundinum í 2019 standa allir nevndarlimir fyri vali. 2 limir verða valdir fyri 1 ár, lutakast avger, hvørjir teir eru.
Nevndarlimur, ella tann hann umboðar, skal vera limur í felagnum ”Ferðavinnan í Norðoyggjum”.
Nevndin skipar seg við formanni, næstformanni og kassameistara.
Allar umrøður og samtyktir verða førdar í gerðabók, sum fundarluttakararnir undirskriva.
Nevndin er viðtøkufør, tá ið í minsta lagi 3 limir eru møttir á fundi.
Nevndin kemur saman í minsta lagi 1 ferð um mánaðin. Nevndarlimir fáa fundarsamsýning eftir almennum reglum.
Nevndin ger sær sína fundarskipan.
7 Tekningarreglur
Formaðurin og 2 nevndarlimir ella 3 nevndarlimir saman tekna felagið.
Nevndarsamtykt krevst til keyp, sølu og veðseting av fastari ogn, eins og til lántøku, og at allir nevndarlimir skriva undir undir viðkomandi skjøl.
Visit Norðoy (sí grein 9), sum «Ferðavinnunan í Norðoyggjum» rekur, verður teknað av leiðaranum, sum nevndin setir at umsita hana. Við keypi og sølu av fastari ogn hjá Visit Norðoy krevst nevndarsamtykt og undirskrift frá formanninum og leiðara.
8 Ábyrgd
Eingin limur ella nevndarlimur heftir persónliga fyri skyldum felagsins. Felagið heftir bert við ognum sínum.
9 Virksemi
Virksemi felagsins verður skipað gjøgnum Visit Norðoy, sum felagið rekur, og sum verður fíggjað við limagjaldi, stuðulsjáttan frá kommununum, við avtalum um partalag og við inntøkum frá sølu av vørum og tænastum.
Uppgávurnar hjá Visit Norðoy eru:
At kunna um og marknaðarføra Norðoyggjar, bæði innan- og uttanlendis,
At leggja til rættis og fáa framleitt kunningartilfar um Norðoyggjar í hóskandi formi og í viðkomandi miðlum.
Við skipaðum skráum at kunna borgarar og vitjandi um, hvat fer fram av tiltøkum í økinum, sum má tykjast at hava almennan áhuga.
At skipa fyri sølu- og handilsfremjandi tiltøkum, haldilslívinum í økinum at gagni.
At skipa fyri almennum tiltøkum, borgarum og vitjandi at gagni.
At samskipa og menna limir felagsins við skipaðari kunning og felags tiltøkum.
10 Stjóri og starvsfólk
Til at umsita dagliga virksemið hjá Visit Norðoy setir nevndin stjóra, sum eisini er skrivari hjá nevndini. Stjórin setir og loysir úr starvi starvsfólk.
11 Fígging
Limirnir gjalda limagjald. Limagjaldið verður ásett á ársaðalfundinum fyri eitt ár í senn, og kann vera ymiskt fyri virkir, handlar, stovnar, feløg og einstaklingar.
Nevndini er heimilað at fáa til vega pening á annan hátt. Eitt nú við at søkja um almennan stuðul, gera avtalur um partalag ella søkja almennar og privatar grunnar.
Somuleiðis er Visit Norðoy heimilað at stíla fyri sølu og inntøkugevandi tiltøkum. Handilsligt virksemi av hesum slag kann, um nevndin ger tað av, hava serstakan roknskap.
12 Roknskaparár
Roknskaparár felagsins er álmannakkaárið. Roknskapin skal góðkendur grannskoðari grannskoða og nevndin skriva undir. Sama er galdandi fyri roknskapir hjá Visit Norðoy, tó skal leiðarin eisini skriva undir hann.
13 Lógarbroyting
Uppskot um lógarbroyting skal lýsast sum serstakt mál á árs- ella eykaaðalfundi. At samtykkja lógarbroyting krevst, at í minsta lagi tveir triðingar av møttu limunum atkvøða fyri.
14 Avtøka av felagnum
Til avtøku av felagnum krevst viðtøka á eykaaðalfundi, lýstur við einans hesum máli á skránni. At samtykkja at taka av felagið krevst, at í minsta lagi tveir triðingar av møttu limunum atkvøða fyri avtøku.
Um felagið verður tikið av, verða ognir felagsins at nýta ferðavinnuni í Norðoyggjum at gagni.


text:
Vespureiðrið (138) - 15. juni 2020
Sending um føroyskan fótbólt.
Í studio:
Albert Ellefsen, Dan Lamhauge og Birgar Larsen.
Telefon:
Jákup á Borg (B36), Karsten Hansen (NSÍ), Kaj Leo Holm Johannesen (HB-fjeppari), Leivur Frederiksen og Eyðun Thorgeirsson (KÍ-fjeppari).
Vespureiðrið er hvønn mánadag kl 16:15, endursent týsdag kl 10:00 og leygardag kl 14:00.
John Andersen og Jonhard H. Hansen leggja til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Vespureiðrið (142) - 13. juli 2020
Her koma sjey leiguíbúðir
Myndarøð: Stórt grót í innsiglingini í Skopun
Atli Mikkelsen er nú stjóri í OKKARA
Kristin filmur sterkur í Føroyum: I Still Believe um Jeremy Camp í biografinum
VIDEO: Nú hendi tað sum ikki mátti henda í tunlinum
Úr bandasavninum: Samrøða við Osmund Justinussen 4. partur
Myndarøð: “Ung í Arbeiði” sjónlig í býarmyndini
Samrøða: Ólavur Gregersen, Ocean Rainforest, um at ala tara í Funningsfirði
Annika í Dímun
Koronatýpa, G, tekur yvir heimin
MYNDARØÐ: Hátíðarhald við nýggja ÍF-húsið í gjár
Landsverk virðir ikki brunatrygdina , ikki tað minsta
Hetta er mín fyrsti túrur sum skipari
NØVN: Seinasti arbeiðsdagur hjá Gunvør G. Hansen
Petur Hans Dahl. veðurfrøðingur: Veðurvánir fyri hesa vikuna (vika 29 )
Á Torginum 14. juli 2020 - Samrøða: Dagmar og Tommy Jacobsen (uppt. 2015)
Nøvn: Nýggjur leiðari til Kvívíkar sløkkilið
Ein kjarnorkurikin kavbátur fór gjøgnum stórabelt í gjár
Hygg her - øll 49 MÁLINI Í 1. UMFARI
Nýtt háskúlafelag stovnað á Sandi
Forsetaborgin, Reyðu Húsini í Tinganesi, treingja harðliga til eina bøtandi hond
Hjálparfelagsskapur: Keyp skógvaeskju á netinum
Rinda av órøttum umleið 13,5 milliónir um árið
Samband
Postboks 226
FO-600 Saltangará


text:
Fyrstu ferð Uni var at síggja á føroyska tónleikapallinum var í treskimálmsbólkinum Oblivion. Oblivion var fyrsta føroyska boðið uppá ein bólk, ið spældi hetta slagið av tónleiki. Løgini vóru øll egin og nøkur á føroyskum. Hetta var í 1992 og var nærum óhoyrt tá, tí flest allir rokkbólkar spældu lániløg í teirri tíðini, og teir, ið skrivaðu tónleik, skrivaðu flest allir á enskum.
Lýsing av Una Árting í sambandi við Planet Awards 2005 har hann var stjørnan handan trummurnar
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text: Ateisma breiðir seg í vesturheiminum, og fíggindi hennara er Gud. „Nýateistarnir” tvíhalda um, at átrúnaður „er vandamikil”, at hann „drepur” ella „eitrar alt”. Og um trupulleikin í heiminum er átrúnaður, so skjóta teir eina einfalda loysn upp: burtur við átrúnaði. Men er tað veruliga so einfalt? John Lennox leggur eitt nú eftir Richard Dawkins, Stephen Hawking, Christopher Hitchens og Daniel Dennett við at varpa ljós á skeivu framferð teirra og vísir á, at teirra óskynsama og óvísindaliga háttalag ger teir sekar í somu stívrendu fávitsku, sum teir ákæra trongskygd trúgvandi fyri. Við at fevna víða og grava djúpt gevur Gud fyri skotum nýateistunum mong lemjandi sløg. Í bókini verða eisini nýggjar hugsanir um Gud og kristnu trúnna førdar fram, ið geva bæði bestu vinum og argastu fíggindum hjá nýateistunum okkurt at grunda á.


text:
Samstundis sum Barnasangbók Føroya varð løgd fram á Bókadøgunum 24. november í ár, legði Nám barnasangirnar út á YouTube.
Tað er Árni Øregaard, margmiðlasmiður, sum hevur savnað gamlar upptøkur og gjørt nýggjar upptøkur av sangunum, sum eru í Barnasangbók Føroya. Undir hvørjum sangi er teksturin, so til ber at syngja við og læra seg orðini.
Síðan framløguna hevur undirtøkan verið so góð, at fleiri enn 60.000 vitjanir hava verið hesar tríggjar vikurnar. Hetta tíðarskeið hava 125 teknað seg sum haldarar.


text:
11. desember
11. desember er dagur 345 í árinum í gregorianska kalendaranum (dagur 346 um skotár er). 20 dagar eru eftir av árinum.
Hendingar[rætta | rætta wikitekst]
- 1816 - Indiana gerst nítjándi statur USA.
- 1907 - Tingbygningarnir í Nýsælandi verða illa oyðilagdir av eldsbruna.
- 1934 - Bill Wilson, viðstovnari av Alcoholics Anonymous, drekkur sín síðsta drykk og fer í viðgerð fyri síðstu ferð.
- 1937 - Italia tekur seg úr League of Nations.
- 1941 - Seinni heimsbardagi: Týskland og Italia melda kríggj ímóti USA, sum samstundis meldar kríggj aftur í móti somu londum.
- 1941 - Seinni heimsbardagi: Pólland meldar kríggj ímóti Japan.
- 1946 - UNICEF (The United Nations International Children's Emergency Fund) verður sett á stovn.
- 1962 - Arthur Lucas gerst síðsti fangin, ið verður avrættaður í Kanada.
- 1964 - Che Guevara tosar á fundi hjá Sameindu Tjóðum í New York City.
- 1972 - Apollo 17 gerst síðsta rúmdarferjan í Apollo programminum, ið lendir á mánanum.
- 1990 - Lesandi og arbeiðandi hefja mótmælir í Albania. Hetta hevur við sær at kommunisman seinni fellur í landinum.
- 1994 - Ein bumba brestur umborð á einum flogfari, ið ferðast ímillum Manila til Tokyo. Ein letur lív áðrenn flogskiparin trygt fekk lent flogfarið.
- 1997 - Kyoto sáttmálin verður undirskrivaður av Sameindu Tjóðum.
- 1998 - Eitt Thai Airways flogfar brotlendir tætt við flogvøllin Surat Thani í Tailandi. 101 lata lív.
- 2007 - Tvær bilbumbur bresta í Alger í Algeria. 41 lata lív, harímillum 17 starvsfólk hjá Sameindu Tjóðum. 170 onnur koma til skaða.
- 2012 - 125 fólk lata lív, og upp ímóti 200 onnur taka skaða í bumbuálopi í Sýria.
- 2013 - Dávur Djurhuus vinnur føroysku filmsvirðislønina Geytan (25.000 kr. og lítla standmynd) fyri filmin Terminal. Jónfinn Stenberg vinnur Áskoðaravirðislønina (15.000 kr.) fyri filmin Munch.
- 2014 - Heiðrikur á Heygum vinnur føroysku filmsvirðislønina Geytan, og harafturat vinnur hann Áskoðaravirðislønina fyri filmin Skuld.
Ítróttur[rætta | rætta wikitekst]
- 2011 - Guðrun Mortensen vinnur gull í 50 m frí vid NJM í svimjing í Íslandi. Hetta er einasta gullið Føroyar vinnu við NJM. Hon vinnur við tíðini 26.04, sum er nýtt føroyskt met fyri vaksin og juniorar, hon átti sjálv gamla metið.
Føðingar[rætta | rætta wikitekst]
- 1908 - Manoel de Oliveira, portugisiskur leikstjóri (d. 2015)
- 1908 - Hákun Djurhuus, løgmaður Føroya frá 1963 - 1967 (d. 1987)
- 1911 - Naguib Mahfouz, egyptiskur rithøvundur (d. 2006)
- 1918 - Aleksandr Solzhenitsyn, russiskur rithøvundur (m. 2008)
- 1935 - Pranab Mukherjee, indiskur forseti.
- 1943 - John Kerry, amerikanskur politikari.
- 1958 - Nikki Sixx, amerikanskur tónleikari.
- 1969 - Viswanathan Anand, indiskur skakmeistari.
Andlát[rætta | rætta wikitekst]
- 2012 - Ravi Shankar, indiskur tónleikari (f. 1920).


text:
Kunning til føroyingar uttanlands
Mælt verður føroyingum, sum búgva í Føroyum, men eru staddir uttanlands, at koma til Føroya so skjótt sum til ber. Atlantic Airways avmarkar flúgvingina millum Føroyar og Danmarkar og steðgar flúgvingini til Bergen, Reykjavíkar, Edinburgh og París.
Tey, sum hava spurningar viðvíkjandi heimferð til Føroya við Atlantic Airways, eiga at venda sær beinleiðis til flogfelagið á +298 34 10 00 og, tey við SAS beinleiðis til flogfelagið á +45 70 102 000. Tað kann eisini vera hent hjá fólki, ið skulu ferðast til Føroya næstu dagarnar, at venda sær til sítt tryggingarfelag. Tey, sum er stødd uttanfyri Danmark, eiga fyrst at seta seg í samband við flogfelagið ella ferðaskrivstovuna, tey hava nýtt.
Ert tú føroyingur, sum býr í Føroyum, men ert uttanlands og hevur aðrar spurningar, ber til at ringja til Borgaratænastuna hjá Uttanríkistænastuni umvegis Coronalinjuna á +298 30 40 40. Fyrispurningar kunnu eisini sendast til bt@ummr.fo
Hevur tú spurningar um sóttarhald ella onnur heilsufaklig viðurskifti, eru upplýsingar at finna á heimasíðuni hjá Heilsumálaráðnum.
Hevur tú sjúkueyðkenni, eigur tú at ringja til læknavaktina á 1870.
Viðvíkjandi ferðing uttanlands annars, verður víst til ferðaleiðbeiningina.


text:
1928
HendingarRætta
- 1. januar - Estland skiftir gjaldoyra frá mark til kroon.
- 28. januar - Løgtingsval er í Føroyum.
- 23. mars - Sluppin "Acorn" úr Klaksvík liggur við Ísland og fiskar, tá hon verður rakt av einum stórum sjógvi, sum ger, at sjógvur kemur niður í lugarið og fyllir ein karbiddunk, sum spreingist. Av spreingingini doyggja 6 mans beinan vegin, og ein sjeyndi doyr nakrar dagar seinri av brandsárum.
- 12. apríl - Eitt bumbuálop, ætlað italska fasistleiðaranum Benito Mussolini, hevur við sær, at 17 óskyldig lata lív.
- 14. apríl - Tveir jarðskjálvtar í Bulgaria hava við sær, at 21 000 bygningar oyðileggjast og næstan 130 lata lív.
- 22. apríl - Ein jarðskjálvti í Grikkalandi hevur við sær, at 200 000 bygningar oyðileggjast.
- 9. mai - Føroya KFUK skótar settar á stovn.
- 10. mai - Fyrstu regluligu sjónvarpsendingarnar byrja í New York, USA.
- 15. mai - Disney Studios útgevur stuttfilmin Plane Crazy. Hetta er fyrstu ferð, Mickey og Minnie Mouse eru at síggja.
- 23. mai - Eitt bumbuálop á italsku sendistovuna í Buenos Aires, Argentina, hevur við sær, at 22 lata lív og 43 verða meiðslað.
- 17. - 18. juni - Amelia Earhart verður fyrsta kvinnan, ið flýgur tvørtur um Atlantshavið, hesu ferð sum ferðafólk. Wilmer Stultz flýgur flogfarið.
- 3. juli - Skotski uppfinnarin John Logie Baird vísir fram heimsins fyrsta litsjónvarp.
- 3. september - Alexander Fleming enduruppfinnur pensilin av óvart, á St. Mary's sjúkrahúsinu í London, Englandi.
- 16. september - Ódnarstormur í Florida, USA, hevur við sær, at 2 500 lata lív.
- 12. oktober - Respiratorur verður nýttur fyri fyrstu ferð á barnasjúkrahúsinum í Boston, USA.
- 2. november - Filmframleiðarin Metro-Goldwyn-Mayer fær eyðkendu leyvuna Telly sum búmerki.
- 6. november - Herbert Hoover vinnur tað amerikanska forsetavalið.
- 18. november - Disney Studios útgevur stuttfilmin Steamboat Willie, triðji filmurin sum Mickey Mouse hevur høvuðsleiklut í, men fyrsti talufilmurin hann var í og Disney gav út.
Ókendar dagsetningarRætta
- Joseph Stalin byrjar 5 ára verkætlanina (frá 1928 til 1932 fellur miðallønin við 50% í Sovjetiska Samveldinum)
ÍtróttirRætta
- 11. - 19. februar - Vetrar OL hildið í St. Morits í Sveis. Norska skoytudrotningin Sonja Henie vinnur sítt fyrsta OL-gull av fleiri.
- 28. juli - 12. august - Summar OL verður hildið í Amsterdam, Hollandi. Coca-Cola stuðlar leikunum.
ListRætta
BókmentirRætta
The Tower hjá W.B. Yeats.
FøðingarRætta
- 26. februar - Fats Domino, amerikanskur tónleikari.
- 23. apríl - Shirley Temple, amerikanskur sjónleikari og diplomatur (d. 2014)
- 4. mai - Hosni Mubarak, fyrrverandi forseti í Egyptaland (d. 2020).
- 14. juni - Che Guevara, cubanskur kollveltingarleiðari (d. 1967)
- 26. juli - Stanley Kubrick, amerikanskur filmsleikstjóri (d. 1999)
- 6. august - Andy Warhol, amerikanskur listamaður (d. 1987)
- 6. november - Agnar Nielsen, fyrrverandi stjóri á Vestmanna skipasmiðju og løgtingsmaður (SB) (d. 2020).
AndlátRætta
- 18. juni - Roald Amundsen, norskur ransóknarmaður (f. 1872)


text:
Nærum allir almennir stovnar eru stongdir, og undirvísing av øllum slagi avlýst ella framd umvegis internetið. Sjúkrarøktarfrøðilesandi eru vanir við, at ein stórur partur av undirvísingini er praktisk. Men hetta ber ikki til, nú Koronasmittan ger um seg.
Tó broytti hetta støðuna nakað, tá 24 ára gamla Tamara Jacobsen úr Norðagøtu hugdi at telduposti í gjár. Boð vóru frá Fróðskaparsetrinum, har tey heittu á sjúkrarøktarfrøðilesandi, um at vera ein partur av korona tilbúgvingini í Sjúkrahúsverki Føroya. Orsøkin er, at tørvurin á heilsustarvsfólki er ovurhonds stórur.
-Vit lesandi gera sjálvi av, hvar í heilsiverkinum og eldraøkium, vit vilja arbeiða. Øll undirvísing, starvsvenjing og uppgávur eru inntil víðari steðga. Sostatt eru vit lesandi frístillað til at vera arbeðismegi í Korona tilbúgvingini, har tørvur er á okkum.
-Tað er mín skylda at hjálpa til
Í teldupostinum stóð, at leiðslan fyri Sjúkrahúsverki Føroya metir, at sjúkrarøktarfrøðilesandi eru fult før fyri at fara inn í arbeiðsuppgávurnar. Talan er millum annað um at pota/kanna fólk, sum koma við mistanka um Korona. Tamara Jacobsen heldur, at sum sjúkrarøktarfrøðilesandi og komandi sjúkrarøktarfrøðingur, er tað ein skylda at hjálpa til.
-Eg haldi, at sum sjúkrarøktarfrøðilesandi er tað onkurvegna mín skylda at hjálpa, tá tørvur er á tí. Eg havi valt at taka hesa útbúgvingina, tí eg vil og mær dámar at hjálpa/røkta sjúkum og eldri. Harafturat er hetta ein møguleiki hjá mær at fáa fleiri arbeiðsroyndir á sjúkrahúsinum.
Longri vaktir og broyttar mannagongdir
Á sjúkrahúsunum er mannagongdin broytt og umskipað. Starvsfólk, sum vanliga arbeiða saman, eru deild upp, soleiðis at tað ikki gongur út yvir øll, um ein nú verður smittaður. Harafturat eru vaktirnar eisini longri enn vanligt. Talan er eisini um samanhangandi vaktir, soleiðis at starvsfólkini ikki ferðast ov ofta til og frá arbeiði. Hetta er eisini galdandi fyri tey lesandi, sum nú koma at hjálpa til, og tískil er ikki tíð at hava undirvísing hesa tíðina.
Stóri tørvurin kemst eisini av, at fleiri starvsfólk skulu verða sett av at gera Korona-kanningar. Starvsfólkini, ið gera Korona-kanningarnar, skulu ikki vera knýtt at nakrari deild. Tamara Jacobsen, sum er sjúkrarøktarfrøði lesandi á triðja ári, hjálpir til við gleði. Heldur ikki, er hon bangin fyri at blíva smittað.
-Av tí at eg eri ein frísk, ung kvinna, sum rættiliga sjáldan eri sjúk, eri eg als ikki bangin fyri at gerast sjúk, men tað er fólkið rundan um meg, eg eri bangin fyri. Av tí at eg arbeiði á eldrasambýlum, vil eg helst ikki blíva smittað.Tí havi eg seinastu tíðina hildið meg inni. Men nú tá eg komi út á Landssjúkrahúsið at arbeiða, taki eg ikki vaktir á sambýlunum, tí eg má verja tey gomlu og veiku.


text:
Fimleikafelagið Støkk og BankNordik hava skrivað undir avtalu, ið inniber, at BankNordik verður nýggjur høvuðsstuðul hjá Fimleikafelagnum Støkk. BankNordik verður sostatt við til at stuðla einum virknum felagi og fer at verða ein sjónligur partur av fimleikafelagnum.
Sæunn L. Nolsøe, deildarstjóri hjá BankNordik í Saltangará, og Helen Gaardbo, forkvinna í Fimleikafelagnum Støkk, møttust í gjár at undirskriva høvuðsstuðulsavtaluna.
“Nýggja høvuðsstuðulsavtalan við BankNordik ger, at vit hava betri møguleikar og karmar at menna allar íðkarar, limir og venjarar í felagnum. Avtalan gevur okkum møguleika at bjóða limum í felagnum enn betri og spennandi tilboð, og tað fer at hava eina jaliga ávirkan á allar fimleikagreinar,” sigur Helen Gaardbo, forkvinna í Støkk.
“Støkk bjóðar eitt dygdargott tilboð til fólk í øllum aldri, har dentur verður lagdur á at bøta um heilsuna og at menna førleikarnar hjá tí einstaka. Harafturat leggur Støkk dent á at eggja børnum og ungum at vera virkin í nærumhvørvinum. Henda samanrenning gagnar føroyska samfelagnum,” sigur Sæunn L. Nolsøe, ið fegnast um nýggja samstarvið.
Grundhugsjónin hjá Støkk er at geva rúm fyri einstaklinginum í einum jaligum og uppbyggjandi felagsskapi, har likamið fær avbjóðingar við spæli og rørslu. Hesum ynskir BankNordik at stuðla til frama fyri heilsu og rørslu hjá fólki í øllum aldri.


text:
Hin ódælli smádrongurin
Einusinni var eitt gamalt skald, av tí góða, gamla slagnum. Eitt kvøldið, hann sat inni hjá sær sjálvum, kom so ræðuligt illveður; regnið dundi niður, men inni við ovnin sat hitt gamla skaldið flótt; eldurin logaði so fýrisliga, og sjóðið frá súreplunum, hann steikti, hoyrdist langan veg.
”Tað verður ikki tráðurin turrur á teimum neyðardýrum, ið úti eru í hesum illveðrinum!” segði hann, hann var eitt so frálíkt skald.
”O, lat mær upp! eg eri bæði kaldur og vátur!” rópti eitt smábarn úti fyri durum. Tað græt og bardi á hurðina, meðan regnið dundi niður, og vindurin rykti og skrykti í vindeygum.
”Armingin!” segði gamla skaldið og fór uttar at lata upp. Har stóð ein lítil smádrongur, hann var spilnakin, og regnið rann úr langa gula hári hansara. Hann nøtraði av kulda, hevði hann ikki sloppið inn, hevði hann verið útideyður.
”Armingin!” segði gamla skaldið og leiddi hann innar í stovuna. ”Kom til mín, so skal eg fjálga um teg, og tú skalt fáa vín og súrepli, tí tú ert ein so ógvuliga fittur smádrongur!”
Hann var tað eisini. Eygu hansara vóru eins og tvær klárar stjørnur, og enntá vatnið rann úr hári hansara, var tað vakurt og purlut.
Hann var eins og eitt lítið, fitt einglabarn, men var kolbláur í kulda og nøtraði um allan kroppin. Hann hevði ein frálíkan boga í hondini; men hann var heilt spiltur av regninum; allir litirnir á teimum vøkru pílunum vóru av vætuni vavdir hvør um annan.
Hitt gamla skaldið setti seg við ovnin og setti seg undir smádreingin, kroysti vatnið úr hári hansara, vermdi hendur hansara í sínum og kókaði honum søtt vín: tá ernaðist hann aftur, rodnaði um kinnarnar og leyp á gólvið og fór at dansa kring um skaldið.
”Tú ert ein kátur drongur,” segði hin gamli. ”Hvussu eitur tú?” ”Eg eiti Amor!” svaraði drongurin, ”kennir tú meg ikki? Har liggur bogi mín! tú kanst ætla, eg dugi væl at skjóta við honum! Hygg! nú blíðkar veðrið, og mánin fer at skína!”
”Ja, men bogi tín er spiltur!” segði hitt gamla skaldið. ”Tað var illa!” segði hin lítli smádrongurin og tók og hugdi at honum. ”O, nei, hann er longu turrur og als ikki spiltur! strongurin er heilt spentur! Lat okkum gera eina roynd!” Og spenti hann so bogan, legði pílin á streingin, siktaði og skeyt hitt góða, gamla skaldið beint í hjartað: ”Har sært tú, bogi mín er ikki spiltur!” segði hann, og hjartaliga læandi streyk hann av durunum. Jassur hansara! at skjóta hitt gamla skaldið, ið hevði tikið hann inn í heitu stovu sína og gjørt alt gott móti honum, givið honum hitt frálíka vínið og tað størsta súreplið.
Hitt góða skaldið lá á gólvinum og græt, hann var skotin so beint í hjartað, og hann segði: ”Nei, sum hesin Amor tó er ein herviliga ódællur smádrongur, tað skal eg siga fyri øllum góðum børnum, so tey kunna vara seg fyri honum og hansara skálkabrøgdum!”
Øll tey góðu børnini, bæði gentur og dreingir royndu at verja seg fyri tí herviliga jassinum, Amor; men hann narraði tey kortini, tí hann er listilærdur! Tá studentarnir hava verið og lurtað eftir fyrilestri, otar hann seg upp undir liðina á teimum við eini bók undir hondini og er í einum svørtum kjóla. Teir kunna als ikki kenna hann, halda tað vera ein annan student og taka so undir armin á honum og leiða hann, og so trýstir hann pílin inn í hjarta teirra.
Tá genturnar fara frá aftur presti, og tá tær standa á kirkjugólvinum, við tað sama er hann har eftir teimum.
Ja, fólk fær ongastaðni frið fyri honum. Í sjónleikarhøllini situr hann uppi í ljósakrúnuni og er at síggja sum ein allogandi eldur, so at fólk halda tað vera eina lampu; men tey fáa brátt annað at føla. Hann tuskar í urtagarði kongs og á virkisgarði Keypmannahavnar.
Ja, einaferð hevur hann skotið mammu og pápa tín líka heilt inn í hjartað. Far bara og spyr tey, so fært tú at hoyra, hvat tey siga. Jú, hann er ein illavorðin drongur, hasin Amor, hann skalt tú ikki koma tær í holt við! Hann roynir at raka øll fólk. Nú skalt tú hoyra, hvussu herviligur hann er, sjálvt hina gomlu ommu tína hevur hann einaferð skotið; men tað er nú so langt síðani, so tað er afturjavnað, men kortini gloymir hon tað aldri.
Ja, Amor er ljótur drongur! Men nú kennir tú hann og veitst, hvussu ódællur hann er.
Upprunaheiti: H.C. Andersen: ”Den uartige dreng”,”Eventyr, fortalte for børn. Første samling. Andet hefte”, 1835.
Poul Olsen (1896-1933) týddi. ”Sáttmálin mikli II”, Oddmar á Steig savnaði. Føroya Lærarafelag 1969.


text:
26. oktober
26. oktober er dagur 299 í árinum í gregorianska kalendaranum (dagur 300 um skotár er). 66 eru dagar eftir av árinum.
HendingarRætta
- 1760 - Enski George III verður krýndur og byrjar 60 ára kongsskeiðið, sum er eitt tað drúgvasta í bretsku søguni.
- 1863 - Sveitsarin Henri Dunant stovnar Alheims Reyða Kross, sum longu árið eftir verður virkin í krígnum ímillum Eysturríki-Prussland og Danmørk.
- 1881 - Kendasti skotdystur í Wild West fer fram í Tombstone í Arizona, USA. Wyatt-brøðurnir Morgan og Virgil og Doc Holliday berja Clanton-harkaliðið niður, sum í langa tíð hevur herjað í býnum.
- 1965 - Elisabeth drotning handar The Beatles  > fyri stóra lut teirra í enskum útflutningi.
- 1967 - Shahurin í Iran krýnir seg sjálvan eftir at hava sitið 26 ár á páfuglatrónuni.
- 1970 - Muhammad Ali leikar fyrsta nevaleikin eftir at hava leikbann í hálvfjórða ár fyri at sýta at gera herskyldu. Hann vinnur sigur á Jerry Quarry í Georgia.
- 1976 - Trinidad og Tobago gerast lýðveldið.
- 2002 - Russisk trygdarherlið herja á leikhúsið í Moskva, har 700 fólk hava sitið gíslar. Allir 50 gíslatakararnir doyggja, men nervagasss, sum verður pumpað inn áðrenn álopið, beinir eisini fyri at meira enn 100 gíslum.
FøðingarRætta
- 1916 - François Mitterrand, franskur forseti 1981-95 (d. 1996)
- 1919 - Mohammad Reza Pahlavi, shahur Irans (d. 1980)
- 1941 - Harald Nielsen, danskur fótbóltsleikari
- 1942 - Bob Hoskins, enskur sjónleikari
- 1947 - Hillary Rodham Clinton, amerikanskt forsetavalevni
- 1973 - Seth MacFarlane, sjónleikari, animator, skemtari, rithøvundur, framleiðari, leikstjóri og sangari


text:
Svenning Tausen
Svenning Tausen (føddur í Hovi 12. apríl 1936, deyður 5. november 2013) var ein føroyskur rithøvundur, lærari og ritsjóri. Hann starvaðist fyrst sum lærari í Føroya Millum- og Realskúla til 1961, síðan í Føroya Studentaskúla 1961-74 og eftir hetta sum varaskúlastjóri í nýggja Eysturskúlanum til 1996, tá ið hann legði frá sær.[1] Hann ritstjórnaði Mína jólabók í nógv ár og var eisini blaðstjóri á Barnablaðnum frá 1959 til 1973.
Hann var nevndarlimur í Bókadeild Føroya Lærarafelags frá 1958 til 1965 og aftur frá 1987 til 2001. Hann var ein teirra, ið fingu sett á stovn Bókamiðsøluna í 1968, og hann var formaður í nevndini fram til 1981.
Hann var giftur Amy (f. Olsen). Tey fingu tvey børn: Duritu og Magnus.
ÚtgávurRætta
- 1962 Bíbliusøgur
- 1965 Hans Andrias Djurhuus í Barnajól
- 1968 Gleðilig jól í Barnajól
- 1969 Friður á foldum í Míni jólabók
- 1971 At spæla grýla í Sig mær eina søgu 1
- 1978 Bíbliusøgur


text:
Á føðingardegnum hjá Tvøroyrar Bóltfelagi megnaði felagsliðið TB/FC Suðuroy/Royn at vinna heili 3-0 á 07 Vestur.
Gott og væl hálvan veg inni í fyrsta hálvleiki bleiv brotsspark til TB/FC Suðuroy/Royn eftir eina fríssparksroynd har dómarin metti at ein 07 Vestur leikari tók hondina í brúk. Isaac Shaze sendi Ivan Stojkovic skeivan vegin og trygt bóltin í málið.
Knappar tíggju minuttir seinni slapp Eirikur Magnusarson at uppliva leiklutin sum málskjútti. Eftir hetta var at kalla tamarhald á dystinum fram til hálvleiks.
Í øðrum hálvleiki skuldi vágamenn longur fram á vøllin, men megnaðu onki at gera við leiðsluna hjá TB/FC Suðuroy/Royn.
Móti endanum av dystinum endaði tað so við at 07 Vestur gjørdi sjálvmál, tá ein avlevering frá einum 07 Vestur leikara fór framvið Ivani og endaði í málinum. 0-3 gjørdist endaliga støðan og nú hevur TB/FC Suðuroy/Royn tíggju stig, alt í meðan 07 Vestur framvegis bert hevur eina stigið og liggur sera einsamalt í botninum.
Í mun til botnstríðið, so er støðan tann, at AB eisini vann í dag á EB/Streym og tí er frástøðan til sjálva niðurflytingarstrikuna tann sama, tvey stig. Skála spæla ímóti B36 17:15. EB/Stremur hevur eins og TB/FC Suðuroy/Royn tíggju stig meðan Skála hevur 11 stig.
Hesir mannaðu TB/FC Suðuroy/Royn í dagsins dysti frá byrjan: Milos Budakovic, Dánjal Godtfred, Isaac Shaze, Salmundur Bech, Búi Egilsson, Eirikur Magnusarson, Heri Kjærbo, Teitur Olsen, John Villi Wøldike, Arifovic Ibrahim og Dennis Rasmussen Nielsen.


text:
Er tað dovinskapur tá ið tú bara útsetur ætlanir, ella er tað kanska ótti fyri ikki at klára tað tú hevur sett tær fyri. Hetta er spurningur eg í morgin spyrji meg sjálvan.
Eg havi so nógvar ætlanir, um bæði eitt og annað, men eg fái bara ikki í lag at koma í gongd. Kanska havi eg ov nógvar æltanir soleiðis, at tað sýnist ov møtumikið, og tískil verður bara einki gjørt.
Eitt er so vist, og er tað nokk galdandi í flest øllum lívsins viðurskiftum, tað er at gera ein tíðarætlan fyri sínar ætlanir. Alt gott um at seta sær høg mál, meira umráðandi er at siga nær tey skulu vera nádd og gera sær eina neyva tíðarætlan, og so halda seg til hana. At byrja við er nokk best ikki at hugsa ov nógv um máli sjálvt, heldur leggja orkuna í at náa málinum, njóta søta gleði yvir náddar smásigrar á vegnum, og so heysta stóru gleðina tá ið máli er nátt.
So tað ræður um at deila tínar ætlanir/mál í smærri bitar, og so bara um at koma í gongd. Tolin trívst.
Eg gleði meg so í hvørtfall at fáa Veru heima aftur seinnapartin eftir 2 vikur í Aalborg saman við pápa sínum, sum fær viðger fyri krabba.
Ynski tykkum øllum eina góða viku, og minnist til at spreiða gleði.


text:
Tjóðskjalasavnið Faroese National Archives
V.U. Hammershaimbsgøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 15-12-2019
Festiprotokollir innihalda avskriftir av festibrøvum til kongsjørð. Eitt festibræv var ein skrivlig avtala millum festibóndan og kong.
Festibrævið inniheldur eina lýsing av rættindunum og skyldunum hjá pørtunum.
Festibrævið gav festibóndanum nýtslurætt yvir ein garð og jørðina, sum hoyrdi til garðin. Afturfyri skuldi hann gjalda árliga festileigu.
Tað var Fútin, sum umsat kongsjørð.
Frá 1820 og fram til 1878 eru navnaskráir at finna aftast í festiprotokollunum.
Tað eru ongar festiprotokollir fyri tíðarskeiði 1765 – 1811.


text:
Tíðindaskriv: SPUTNIK kemur til Føroyar - luttekur á Seniorfestivalinum í Runavík
Aftur í ár verður skipað fyri tónleikafestivali á røktarheimsøkinum í Runavík.
Leygardagin 16. mei kl. 16.00 fer “Seniorfestivalurin - festivalurin fyri tey tilkomnu” av bakkastokki.
Keyp atgongumerkir við at trýsta á her
Síggj skránna her
Umframt at fleiri av okkara bestu tónleikarum/bólkum luttaka, fáa vit í ár vitjan av norska bólkinum SPUTNIK, sum m.a. er kendur við slagaranum “La os leve for hver andre...” og “Luk op din hjerte dør...”
Onnur, sum koma at luttaka eru : Magni Christiansen, Signar í Homrum, Hans Jacob Hjelm, Alex og Kristina Bærentsen, Halleluja Sofus og Vestmenn.
Fleiri nøvn verða avdúkað í næstum!
Síggj alt tíðindaskrivið, har tað stendur um m.a. prís á atgongumerkjum.


text:
Tað fyrsta vit tosa um er Eldradagin, sum verður hildin í Havnini fríggjadagin 3. okt. Gestur er Katrin Holm, nevndarlimur í Eldraráðnum, sum saman við Tórshavnar Kommunu fyriskipar Eldradagin. Síðani er Richard Schwartson gestur, fyrst tosar hann um nakrar bøkur, síðani verður prátað um “fyrimyndir” og um hvussu stóran týdning tað hevur at geva fakkilin víðari.
Les meira um Eldradagin á her
Vertur: Teresa Damgaard-Jarnfoss og Eydna Háberg
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”
Les meira


text:
Stonehenge
Stonehenge er eitt yngra steinaldar og bronsualdar fornminni tætt við Amesbury í enska landslutinum Wiltshire, umleið 13 km í ein útnyrðing úr Salisbury. Tað er uppbygt av vøllgørðum rundan um eina runda uppseting av stórum reistum steinum og er eitt hitt kendasta fyrisøguligu støðunum í heiminum. Fornfrøðingar halda steinarnar verða millum 2500 f.Kr. og 2000 f.Kr. tó, at umverandi rundu vøllgarðarnir og grøvin, sum eru eldsti parturin av fornminninum, eru tíðarfest til umleið 3100 f.Kr..
Stonehenge og tað, sum er rundanum, eru sett á listan hjá UNESCO sum eitt World Heritage Site í 1986, og er við lóg vart eftir bretskari lóg sum Scheduled Ancient Monument.
Stonehenge er statt á 51°10′43.9″N 01°49′34.2″W / 51.178861°N 1.826167°W
Upprunafrøði[rætta | rætta wikitekst]
Stonehenge Complete eftir bretska fornfrøðinginum Christopher Chippendale sigur orðið Stonehenge koma frá angulsaksisku orðunum "stān", ið merkir "steinur", og annaðhvørt "hencg", ið merkir "hongsul" ella "hen(c)en", ið merkir gálgi ella píningartól. Miðaldargálgar vóru uppbygdir av tveimum lodrøttum pettum við einum petti omaná tey bæði, sum minnir um nakrar uppsetingar í Stonehenge, heldur enn at líkjast einum umvendum L-skapi, sum vit kenna betur í dag.
Ástøði um Stonehenge[rætta | rætta wikitekst]
Gamlar tulkingar[rætta | rætta wikitekst]
Nógvir søgufrøðingar eru ávirkaðir av sagnum í sínum frágreiðingum. Sambært summum sagnum læt gandakallurin Merlin ein risa byggja verkið fyri seg ella flutti tað við gandi frá Mount Killaraus í Írlandi, meðan aðrar siga Djevulin standa aftanfyri. Henry of Huntingdon var fyrstur at skriva um verkið umleið 1130, skjótt fylgdur av Geoffrey of Monmouth, sum var fyrstur at skriva hugfloygd sambond við Kong Arthur, sum gjørdi verkið til ein part av einum víðari evropeiskum romantikki.
Í 1615 vildi enski arkitekturin Inigo Jones vera við, at Stonehenge var eitt rómverkst tempul halgað Caelus, (latínskt navn fyri grikska Ouranos, og bygdi eftir tuskansku ordanini. Seinri viðmerkjarar hildu, at danir reistu tað. Sjálvt seint í nítjandu øld fingu saksar ella onnur lutfalsliga ung samfeløg heiðurin fyri verkið.
Tær fyrstu akademisku royndirnar at kanna og skilja fornminnið vórðu gjørdar umleið 1740 av William Stukeley. Sum hann var vanur, gjørdi hann tann feilin, at geva druidum heiðurin. Tó kom hann við teimum fyrstu tekningunum av staðnum, sum gjørdu fleiri lýsingar gjørligar av skapinum og týdninginum. Frá sínum arbeiði megnaði hann, at vísa á ein stjørnufrøðiligan ella tíðarteljingarligan leiklut av setanini av steinunum.
Tá ið nítjanda øld byrjaði, megnaði John Lubbock at tíðarfesta staðið til bronsuøld út frá bronsufundum nærhendis.
Keldur[rætta | rætta wikitekst]
- Atkinson, R J C, Stonehenge (Penguin Books 1956)
- Burl, A , Prehistoric Stone Circles (Shire 2001)
- Chippendale, C "Stonehenge Complete" (Thames and Hudson, London, 2004)
- Chippindale, C et al., Who owns Stonehenge? (London, Batsford 1990)
- Cleal, Walker, & Montague, Stonehenge in its Landscape (London, English Heritage 1995)
- Cunliffe, B, & Renfrew, C, Science and Stonehenge (The British Academy 92, Oxford University Press 1997)
- Hall, R, Leather, K, Dobson, G, Stonehenge Aotearoa (Awa Press 2005)
- Hawley, Lt-Col W, Report on the Excavations at Stonehenge during the season of 1923 (The Antiquaries Journal 5, Oxford University Press 1925)
- Hutton, R, From Universal Bond to Public Free For All, British Archaeology 83, July-August 2005 p11
- Mooney, J, Encyclopedia of the Bizarre (Black Dog & Leventhal Publishers, 2002)
- North, J, Stonehenge: Ritual Origins and Astronomy (HarperCollins, 1997)
- Pitts, M, Hengeworld (London, Arrow 2001)
- Pitts, M W, On the Road to Stonehenge: Report on Investigations beside the A344 in 1968, 1979 and 1980 (Proceedings of the Prehistoric Society 48, 1982)
- Stone, J F S, Wessex Before the Celts (Frederick A Praeger Publishers 1958)
Ávísingar úteftir[rætta | rætta wikitekst]
- English Heritage guide to Stonehenge
- Stonehenge Laser Scans
- The Stonehenge Project
- Information and images of Stonehenge at the Modern Antiquarian website
- Supposed astronomical alignments at the monument
- Pagan views of Stonehenge
- Virtual Reality image of Stonehenge at Dawn
- Witcombe.sbc.edu's Earth Mysteries


text:
Jesus føddur av einari moyggj
Er nakað prógv? JA!
Tær nýtist ikki at vita nógv um býflugur og blomstur fyri at vita, at moyggjar ikki kunnu føða børn, tá ið tær enn eru moyggjar. Menniskja reproduserar seg við, at eitt ovum (egg) hjá kvinnuni verður gitið av einum gamante (sáði), fyrst tá kann eitt barn byrja at vaksa í lívmóðurini.
Tað er heilt einfalt ongin annar møguleiki enn at kalla tað fyri eitt undur. So hvørji prógv tala fyri, at Jesus var føddur av einari moyggj, og at hettar var eitt undur?
Tey sum ikki trúgva uppá undur vilja sjálvandi beinanvegin kasta jomfrúføðingina til viks. Sjálv Maria, móður Jesusar, setti spurnartekin við tað heila tá ið eingilin Gabriel kunngjørdi henni tað.
Maria segði tá við eingilin:
“Hvussu kann hetta verða, við tað at eg veit ikki av manni?” (Luk 1:34)
Eingilin greiddi henni frá, at gitingin fór at verða av Heilaga Andanum
“tí skal eisini hitt heilaga, ið føtt verður, kallast Sonur Guds.” (Luk 1:35)
Eingilin viðgekk eisini at tað var eitt undur, og segði tí við Mariu:
“Tí einki er Gudi ómøguligt.” (Luk 1:37)
Guð ger undurverk – hevur skapt alheimin – og í hesum tilfeldinum gjørdi hann so, at Maria bleiv við barn.
Ein tulkingarvilla?
Profeturin Esajas profeteraði sjey hundrað áðrenn hendingin fór fram, at Jesus fór at verða føddur av einari moyggj. Ein kritikkur er, at umsetarin feilsiterar orðið úr Esajasi 7. Tað Hebraiska orðið sum verður nýtt í Esajasi 7:14 er ‘almah, sum merkir “ung genta“.
Men kortini velur evangeliumrithøvðundurin Matteus, at sitera sama orðið frá Esajas 7:14 á griskum sum parthenos, sum merkir “moyggj“. Kritikkarar av Matteusi siga, at hann avskeplar orðið sum Esajas brúkti.
Sannleikin er, at tað Hebraiska orði ‘almah bæði kann merkja “ung genta” og “moyggj” – hóast tað er eitt annað ávíst orð fyri moyggj í tí Hebraiska málinum. Men kortini, við tí vanligu málnýtsluna av orðinum, so vistu lesararnir á Esajasar tíð, at ein moyggj fór at verða við barn. Og tað er eisini tí, at teir Jødisku skriftlærdu longu 200 ár áðrenn Jesus bleiv føddur umsettu tað Hebraiska orðið ‘almah til tað Grikska orðið fyri moyggj, tá ið teir umsettiu Esajas 7:14 til tað Septuagintsku (ein griksk) umsetingina. Matteus lumpaði ongan, hann siteraði bert tað griksku umsetingina, sum bæði var og er ein røtt umseting av Esajasi.
Hvussu reageraðu fólk?
Profetaorðini prógva greitt, at Jesus varð føddur av einari moyggj. Men har er meira enn, legg merki til hvussu skriftin sigur, at fólkið úr Nazareth, heimbygd Jesusar, reageraði tá ið hann byrjaði sína almennu tænastu. Einaferð, eftir hann hevði lært í sýnagoguni, segði fólkið sum hann var uppvaksin við:
“Hann er bert træsmiðurin, sonur Mariu…So tóku tey sær ilt av Honum, og noktaðu at trúgva á hann” (Mark 6:3).
Eyknevnið: “sonur Mariu” var rein ærumeiðing í einum samfelagið, har eitt barn bleiv rópt við navn faðirsins – undantikið, sjálvandi, tá ið ivamál var um hvørji veruligu foreldrini vóru.
Enn einaferð, tá ið mótstøðumenn Jesusar spottaðu hann, søgdu teir :
“Vit eru ikki føddir í hori” (Jóh 8:41).
Háðanin, og tilskilanin til Jesus, sum “sonur Mariu” og “føddur í hori” vísa greitt, at tað var almenn vitan í heimbygdini hjá Jesusi, at hann var føddur áðrenn Maria giftist Jósefi – og at hann ikki var pápi Jesusar. Við øðrum orðum, so virkar tað sera sannlíkt, at undrunarverda føðing Jesusar av einari moyggj gjørdi, at hann bleiv stemplaður sum føddur uttan fyri ektaskap.
Eisini, tá ið tað vísti seg, at Maria var við barn, hví helt hon fast uppá, at hon var ein moyggj? Hon var greið yvir, at ein tílík søga heilt ikki fór at verða góðtikin, og dømd at vera ov langt úti; hví kom hon ikki heldur við onkrum meira sannlíkum? Hon hevði kunna funnið uppá ein umskyldning so hon hevði virka ósek, ella í minsta lagi kunna givið onkrum øðrum eitt sindur av skyldini. Hon kundi sagt, at hon var neyðtikin, ella at Jósef hevði pressa hana at undurgeva seg hansara girnd. Hann hevði kent sannleikan, men onnur høvdu ikki. Men í staðin fyri eina skynsama frágreiðing, sum hevði passa til tær natúrligu lógirnar, so fortaldi hon fólki, at hon var vorðin uppá vegin av Heilaga Anda Guðs. Hví valdi hon at koma við tí allar minst sannførandi, og allar minst sannlíku frágreiðingini? Bert eitt skynsamt svar er: Tað var sannleikin.
Eitt síðsta prógv.
Tá ið Jósef varnaðist at hansara trúlovaða Maria var við barn, hvat gjørdi hann tá? Hann helt sjálvandi, at Maria hevði veri í song við einum øðrum manni, og tí hevði hann ætlanir um at avlýsa trúlovilsið og harvið tað komandi brúdleypið. Men Matteus endurgevur søguna við, at ein eingil greiddi Jósefi frá sannleikanum um gitnaðarstundina. Og grunda á hetta so trúði hann, at barnið, sum Maria bar uppá var gitið av Heilaga Andanum, og valdi tí at giftast við henni.
Jósef var fullkomiliga greiður yvir avleiðingarnar. Í fyrstuni trúði hann ikki Mariu, og vildi gera tað til onkis, líka sum allir aðrir góðir menn høvdu gjørt. Hetta vísur okkum, at hann visti fult væl hvørjar avleiðingarnar vóru av at bróta tær samfelagsligu forvæntningarnar um reinleika og halgan av hjúnabandinum. Ein góður og skynsamur maður, so sum Matteus kallar hann, hevði verið sera greiður yvir avleiðingarnar av hvat tað fór at hava við sær at giftast Mariu, hetta fór at niðra hansara umdømi restina av lívinum. So hví valdi hann allíkavæl at giftast við henni? Bert eitt skynsamt svar er: Hann kendi sannleikan. Hann trúði boðunum hann fekk frá einglinum, og tað var tann veruligi sannleikin. Maria var ein moyggj, sum bar uppá Son Guðs, gitin av Heilagum Anda í lívmóðurini.
Onki pláss var fyri teimum í gistingar húsinum, men er tað pláss í okkara hjørtum til at Guð kann sleppa inn?
– Gleðilig jól!Hendan greinin er umsett úr enskum, og er úr bókini 77 FAQs About God and the Bible, skriva av Sean McDowell og Josh McDowell (2012)


text:
Tyrlupallar
Síðani 1995 hevur Landsverk havt raksturin av flest øllum tyrlupallum í landinum um hendi. Samanlagt 11 tyrlupallar eru, og av teimum tekur Landsverk sær av teimum 10. Landssjúkrahúsið hevur ábyrgdina av tí eina. Landsverk hevur umsjónarfólk úti um landið, sum eru knýtt at hvørjum tyrlupalli sær. Umframt uppgávur fyri Landsverk, taka hesi fólk sær av avgreiðsluni av ferðaseðlum, manifestum, farmi og líknandi fyri Atlantic Airways, sum røkir sjálva tyrluflúgvingina.
Um tyrlupallarnar:
Leiðsla: Leiðsluna av tyrlupallunum hevur Boði Haraldson, Landsverk, tel 290 841.
Bílegging: Ferðaseðlar verða bílagdir hjá Atlantsflog umvegis heimasíðun atltantic.fo her
Gjalding: Rindast skal kontant, tá goldið verður fyri ferðaseðlar og frakt á tyrlupallunum. Tilber ikki at rinda við gjaldskorti e.ø.
Frakt: Tyrlupallarnir koyra ikki frakt út til móttakaran. Sendarin má tí boða móttakaranum frá sendingini. Sí eisini leiðbeining á heimasíðuni hjá Atlantsflog um frakt.
Upplating: Upplatingartíðin á tyrlupallum er lagað eftir ferðaætlanini. Opið er upp til 30 minuttir áðrenn lending.
Upplýsing: Upplýsingar um ferðaætlan, bílegging, ferðing og frakt v.m. fáast hjá Atlantsflog.


text:
29.01.16
Stjørnukvøld hjá 2. b
So var aftur stjørnukvøld og eydnaðist tað sera væl. Vit fingu pizza til nátturða. Daniel (sum hevur verið pápi hjá okkum fyrr) var og greiddi so spennandi frá um Orion, Cassiopeia, Stella Polaris o.s.fr. Eftir hetta fóru vit út at finna hesar stjørnumyndir. Tað var eitt sindur yvirskíggjað at byrja við, men so opnaði himmalin seg og vit sóðu alt, sum vit vildu síggja. Onkur sá eisini stjørnuskot. Ein annar pápi hevði bæði stjørnukikara og vanligan kikara við. Vit eisini at royna teir. Tað var spennandi at síggja stjørnunar so nær. Stjørnukvøldið var stuttligt og fantastiska væl eydnað.


text:
NOFITECH søkir verkætlanarverkfrøðing í Føroyum
Fyritøkan Nofitech er í eini spennandi menningartíð við stórum vøkstri og nógvum uppgávum. Leiðsla og eigarar hava ætlanir um, at fyritøkan skal mennast enn meira. Íløgugrunnurin Longship er høvuðseigarin í Nofitech, sum hevur høvuðssæti í Tróndheimi í Noregi.
Verkfrøðingurin skal hjálpa verkætlanarleiðaranum við at samskipa og stýra verkætlanum. Arbeiðið fevnir um at loysa ymiskar uppgávur og annars at leiða verkætlanirnar. Verkfrøðingurin skal eisini samskipa arbeiðið hjá undirveitarum og hjá øðrum luttakarum í verkætlanunum, umframt at hjálpa til, tá ið útgerð og tilfar verða útvegað.
Greitt og gott samskifti við verkætlanarleiðaran og leiðsluna er týdningarmikið, og rætti umsøkjarin skal vera eitt virðiligt umboð fyri fyritøkuna mótvegis møguligum viðskiftafólki og øðrum pørtum, sum kunnu hava ávirkan á, at fyritøkan fær góð úrslit.
Setti verkfrøðingurin vísir til verkætlanarleiðaran.
Arbeiðsuppgávur:
- At vera við til at røkka góðum úrslitum fyri verkætlanirnar.
- At hava gott samskifti og samstarv við viðskiftafólk og veitarar.
- At hjálpa við ráðlegging, skjalfesting og við fíggjarviðurskiftum, sum verkætlanirnar fevna um.
- At hjálpa við at fyrireika tilboð og útbjóðingar.
- At standa fyri tí neyðuga arbeiðinum við heilsu, trygd og umhvørvi í fyritøkuni og at standa fyri at góðskutryggja verkætlanirnar.
- At hjálpa við at útvega vørur og tænastur, ið eru tengdar at verkætlanunum.
- At hava gott samskifti og samstarv við aðrar deildir undir arbeiðsgevaranum.
Krøv til umsøkjara:
- Skipsverkfrøðingur ella sivilverkfrøðingur (MSc).
- Tað er ein fyrimunur at hava sergrein innan verkætlanarleiðslu / skipanir til sjógvin, skeið innan akvakultur og viðkomandi master ritgerð.
- Viðkomandi arbeiðsroyndir frá RAS-skipanum ella øðrum líknandi skipanum er ein fyrimunur
- Tú dugir at tosa og skriva á enskum.
Persónligir eginleikar hjá umsøkjara:
- Skapandi, nærløgd/nærlagdur og jalig/ur, tí tú skalt vera við til at menna fyritøkuna.
- Neyv/ur og væl skipað/ur, tí tú røkir títt arbeiði væl og loysir uppgávurnar rættstundis.
- Evni til at arbeiða sjálvstøðugt og saman við øðrum, tí tú fært skiftandi uppgávur.
- Tú ert tænastusinnað/ur og tú hevur viðskiftafólkið í miðdeplinum, tí tær dámar at skapa netverk
- Tú hevur fakligan stoltleika, tí tú gert eitt týdningarmikið arbeiði.
- Tú hevur góð evni at samskifta og førleikan at motivera fólk, tí tú vilt skapa góð sambond.
Nofitech bjóðar kappingarførar arbeiðsumstøður. Vit leita eftir einum persóni, sum kann arbeiða í skiftandi arbeiðstíðum og sum við jøvnum millumbilum kann ferðast til Noregs og til onnur lond.
Starv: Verkætlanarverkfrøðingur
Arbeiðstíð: Fulltíðarstarv
Stað: Føroyar
Freist at søkja: Skjótast gjørligt
Send umsókn til: robert@nofitech.com
Samband: Robert Hundstad - CEO - +47 900 49 976.
Nofitech varð stovnað í 2011 av Geir Løvik og John Hestad. Báðir hava teir drúgvar royndir frá norskari framleiðslu av smolti, og yvir 10 ára royndir við at sniðgeva skipanir til RAS (Recirculating Aquaculture Systems). Teirra mál var at menna ta bestu loysnina innan RAS, bæði í mun til kostnað og til rakstur. Tann fyrsti parturin til feskt vatn varð liðug í 2012, og tann fyrsta ModulRAS skipanin til virksemi í sjógvi varð liðug í 2015. Við hesum skipanum er nógvur fiskur framleiddur, og framleiðsluúrslitini eru góð.
13. jul 2020
20. jul 2020
14. aug 2020
13. jul 2020
18. jul 2020


text:
Grundleggjandi kommunal viðurskifti
Eg fari við hesum at gera vart við, at eg eisini eri uppstillaður til kommunuvalið 13. november. Eg havi verið limur í býráðnum í Fuglafirði síðani 1. januar í 2001.
Tá ið tú ert partur av einum kommunustýri, so finnur tú skjótt út av, at har eru 1000 ymisk ting – stór og smá, sum bara alla tíðina skulu vera í lagi.
Bara fyri at nevna nøkur: Vit skulu hava reint vatn, vegirnir skulu vera góðir, børnini skulu ansast, tey gomlu passast, bygdin skal fríðkast, kajirnar hava gummi, hegnið skal vera í seyðahøgum standi, kloakkirnar skulu vera í lagi, ruskið skal burturbeinast, vinnulívið skal hava góðar karmar, grundstykkir skulu vera tøk, skúlin skal vera góður, mentanartilboð skulu stuðlast….. o.s.fr, o.s.fr, o.s.fr!! Hetta skal alt vera í ordan, annars eru fólk misnøgd og hótta enntá við at flyta aðrastaði at búgva.
Tað, eg vil siga við hesum, er, at aðaluppgávan hjá teimum, ið eru vald í eitt býráð, er at fáa hesi vanligu gerandistingini at virka. Tað er so lætt at ganga runt og lova alt møguligt upp undir eitt val, men tá ið alt kemur til alt, so eru tað hesi grundleggjandi viðurskiftini, ið skulu rigga í eini kommunu.
Hetta havi eg eftir besta førimuni roynt at liva upp til, meðan eg havi sitið í býráðnum – og tað ætli eg mær eisini frameftir – um eg verði valdur.
Annars haldi eg sjálvandi, at nógv stórmál standa fyri framman, ið skulu loysast. Eitt av hesum, sum heilt víst eigur at verða raðfest fremst, er, at vit fáa betrað munandi um okkara skúlaviðurskifti. Meira um hetta seinni!
Eg havi altíð hvept meg við at siga “stemma upp á meg, stemma upp á meg”, tí fari eg kanska heldur at orða tað so, at eg eri áhugaður í at vera valdur, og til hetta havi eg brúk fyri atkvøðum.
Verði eg valdur, fari eg framvegis at arbeiða fyri, at Fuglafjørður verður Føroya besta kommuna at virka og búgva í, ……. men veðrið fái eg kortini onki gjørt við!
Eyðun á Lakjuni, valevni á lista B


text:
Dansistevnan verður
hildin í Reykjavík 9. – 16. jul
Frá
6. til 9. juli er møguleiki at fara útferðir.
Ísleikur er stevna undir NORDLEK-avtaluni. Stóru NORDLEK
stevnurnar verða hildnar triðja hvørt ár í teimum stóru Norðurlondunum. Ímillum
hesar stevnurnar eru smærru stevnurnar Havleikur í Føroyum og Ísleikur í
Íslandi.
Seinasta NORDLEK stevnan var í Lathis í Finnlandi 2009,
og næsta stóra NORDLEK stevnan verður í Steinkjær í Noreg 2012
Luttakararnir fáa møguleika at dansa og uppliva dans úr
hinum Norðurlondunum og harumframt eisini at uppliva stórslignu íslendsku
náttúruna og íslendsku mentanina.
Undan stevnuni er møguleiki at gera longri útferðir. Serliga útferðin á Vestfirðir
tykist spennandi og forkunnug. Farið verður avstað úr Reykjavík 6. juli og komið
verður aftur 9. juli. Sjálvar stevnudagarnar er møguligt at gara stytri ferðir,
m.a. útferð til Gullfoss, Geysir og Tingvøllir,. útferð í Vestmanoyggjar,
jøklatúr á hundasledu og túr í Bláa Lónið.
Skráin fyri stevnuna er nøkurlunda tann sama sum til
aðrar slíkar stevnur. Stevnan verður sett leygardagin 9. juli, felags dansur
verður á skránni, framsýningar, skrúðgonga gjøgnum býin, sangkvøld o. a. Stevnan
endar 16. juli við hátíðarhaldi.
Fyrireikararnir bjóða gisting á skúla við kosti.
Prísin fyri stevnuna og útferðirnar vita vit ikki enn.
Tilmeldingin til stevnuna skal gerast hjá Nordlek
umboðunum hjá Sláið Ring Trygva Samuelsen og Mariu Kristiansdóttir tlf.
281468/228624 ella á telduposti: trygvi.samuelsen@skulin.fo
Roknast kann við endaligari tilmelding tíðliga í
vár.
Feløg eru vælkomin sjálvi at skipa fyri ferðini til
Ísleik, annars verður skipað fyri felags túri alt eftir, hvussu nógvir
luttakarar verða.
Fleiri upplýsingar er at finna á heimasíðuni
www,isdans.is